text:
Longu í nígginda minutti snýtti Ahmed Keita okkara verju og rann frá øllum og lyfti bóltin uppum Mathias og í netið. Beint fyri hállva tíman øktu gestirnir, tá Evrard Blé var seinastur á einum horna.
Vit megnaðu tó stutt fyri hálvleikin at minka um munin við brotssparki, eftir at Páll Joensen varð feldur í gjøgnumbroti. Hans Jákup Annfinsson umsetti gylta kjansin til mál.
Fimm minuttir inni í seinna hálvleiki hildu gestirnir helst, at avgerðin var fallin, tá Magnus Møller við høvdinum økti til 3-1 leiðslu.
Hetta vildu vit tó ikki hava sitandi á okkum, og afturíafturkoman byrjaði. Fyrst minkaði Rói av Fløtum um munin við einum góðum skoti úr vinstra brotsteigarhorni. Hetta var fimm minuttir fyri tímaslagið.
Tá korterið var eftir, var Vensil Djurhuus hjá Giza Hoyvík so ópheppin at beina bóltin í egið mál eftir horna, og bara fimm minuttir fyri leiklok legði Páll Mohr Joensen okkum framum við málinum, ið loksins gjørdist tað endaliga.
Samanumtikið eitt super gott avrik av okkara monnum, sum fleiri ferðir vóru niðri í posanum, men megnaðu at venda hóttandi tapi til góðan sigur.
Koyr á, HB !!!!
HAGTØLINI
1. deild, 10. umfar: leygardagin 27. mai 2017 kl. 15.30 í Gundadali
HB – GizaHoyvík 4-3 (1-2)
0-1 Ahmed Keita 9’
0-2 Evrard Blé 25’
1-2 Hans Jákup Annfinsson 41’ (br.)
1-3 Magnus Møller 50’
2-3 Rói av Fløtum 55’
3-3 Vensil Djurhuus 75’ (sj.)
4-3 Páll Mohr Joensen 85’
Gult kort: Hjalti K. Djurhuus
Liðið: Mattias Lamhauge – Pætur Ejdesgaard, Bárður Mittelstein, Hjalti K. Djurhuus (liðsk.), Martin Dam, Páll Mohr Joensen, Rói av Fløtum (Jóhan Joensen 90), Aron Clementsen (Símun Sólheim 57), Kári Hvannastein (Bjarni Brimsen 57), Tóri Rasmussen og Hjans Jákup Annfinsson
Óbrúktur eykaleikari: Roðar Heðinsson
Venjari: Allan Dybczak
Dómari: Bjarki Danielsen
Hjálpardómarar: Jónleif Fredriksen og Emil Sørensen


c: text/html

text:
Føroyingar hava síðan landnám havt ein eitt sindur neiligan hugburð til at rinda skatt. Hann hevur hevur lagt nøkur bond á fólk, og sjáldan vil nakar lata øðrum tað, ein sjálvur hevur vunnið. Grundgevingarnar skulu undir øllum umstøðum vera góðar.
Tá kreppan rakti okkum í 90-unum vóru tað ikki vit sjálvi, sum settu dagsskránna, men danir og altjóða gjaldoyragrunnurin, IMF. Vit fingu eina nýggja fiskivinnuskipan, men kanska størsta inntrivið var, at vit skuldu rinda meirvirðisgjald, sum føroyingar annars bara kendu undir navninum moms, og sum var nakað onnur høvdu, men ikki vit. At seta tílíkan skatt á vørur og tænastur hevði verið sum at rætt hundi brand tey undanfarnu árini, men í 90-unum var eingin góða mamma. Tá vit ikki megnaðu at seta tað í verk sjálvi, so bleiv tað smoygt niður um høvdið á føroyingum.
Hetta meirvirðisgjald er síðan nakað, ið er vorðið ein av størstu inntøkukeldum landskassans, og um hann ikki var, hevði helst manglað onkrastaðni ella hevði lønarskatturin verið tað hægri – onkur má jú rinda fyri vælferðartænasturnar.
Í kreppuárunum kom eisini uppskot um ognarskatt, og tað var um reppið, at tað ikki eisini varð smoygt niður um høvdið á okkum. Men har gekk markið – so langt slapp eingin, og so kundi danskir staturin og IMF siga hvat tey vildu.
Í flestu grannalondum okkara er ognarskatturin ein týðandi partur av inntøkunum hjá statinum, sum tískil eisini kann vísa á lægri inntøkuskatt enn í Føroyum. Ognarskatturin hevur tó eisini elvt til nógv høvuðbrýggj, tí hann er serstakliga trupul at umsita, so hann rakar rætt. Millum annað kunnu hús, sum liggja lið um lið, hava tvær serstakliga ymiskar metingar, sum ávirka hvussu nógv skal rindast. Skatturin hevur eisini við sær, at fólk, sum eru eldri ella ikki hava nakra fasta inntøku, verða trýst úr umráðum, har áhugin at búgva er stórur. Danska Skat hevur eisini fingið hetta sum eina marru, tí skipanirnar støðugt rokna skeivt.
Ein óheft skattanevnd hevur júst latið eina frágreiðing til Fíggjarmálaráðið um at breiðka skattagrundarlagið. Nevndin nevnir ognarskatt, men tekur tað ikki við í útrokningarnar. Men at breiðka skattagrundarlagið er uttan iva rætt – men ognarskatturin má jarðast, ongantíð ov skjótt.

robotstxt: allowed

filter: keep


text:
Framkomin háttur at pakka
Virkið fór eisini fyri nøkrum árum síðani undir nýggjan hátt at pakka tær fesku vørurnar. Hesin háttur at pakka inn saman við gjøgnumførdum reinføri ger, at fesk vøra við ongum haldevni í, kann halda sær í kulda í tríggjar til sjey dagar. Tað ger at kjøt av besta slagi verður pakkað á sama hátt sum viðskeri, og hildið kalt - á um tveimum stigum. Hetta er ein framkomin háttur at pakka feska vøru. Tað hevur alstóran týdning, at rávøran er 1. floks, at reinførið er 100 prosent í lagi, og at køliketan er óbrotin skal tað eydnast. T.e. at kjøtið er javnt kalt alla arbeiðsgongdina, heilt frá tí, at tað er slaktað, til tað liggur í kølidiskunum sum keypsvøra.
Krás veitir flestu matvøruhandlum og matstovum í Føroyum vørur.


text:
Tilmelding til húsarhaldsskeið 2018/19
Vælkomin á Húsarhaldsskúla Føroya til eitt 7 mánaða húsarhaldsskeið sum heilt víst verður ein ógloymandi tíð! Samanhald, útferðir, skemt og undirhald verður samanflættað við fakligt arbeiði, har hvør bólkur ger munagóð avrik. Tað hevur víst seg at eydnast sera væl hjá øllum at blíva partur av tí góða samanhaldinum, so halt teg ikki aftur!
Skeiðið byrjar í august og endar í februar. Allir næmingar fáa prógv handað.
Hvat krevst?
Næmingar, sum hava lokið 9. floks prógv fólkaskúlans ella hava samsvarandi aldur, sum næmingar, ið hava lokið 9. floks prógv fólkaskúlans.
Skeiðið er bæði fyri gentur og dreingir. Tú kanst lesa meira um kostnað og lærugreinar her >>
Svar um upptøku verður sent 12. mars við teldupostið.
Tilmeldingin byrjar her mikudagin 08. november.
umráðandi at upplýsa rættan teldupost
um tú ert yngri enn 18 ár skal tú upplýsa teldupost hjá foreldrum /avvarðandi


text:
Nýggjar bøkur
Pippi og Mio afturkomin
Í sambandi við at tað í ár eru 110 ár síðan, at Astrid Lindgren var borin í heim, er Bókadeildin farin undir at endurútgeva tær klassisku søgurnar hjá…
Alt sum telur
Petru dámar væl makað tøl, tí tey skapa javnvág í alheiminum. Javnvágin hevur týdning fyri Petru, og Steffan á námsfrøðiligu og sálarligu ráðgevingini…
Træhúsið í 13 hæddum
Andy og Terry búgva í kulastu træhúsunum í verðini. Har er alt, sum tú kanst ynskja tær: bovlignbreyt, svimjihylur við mannátandi hávum, ein katapu…
Revur og jólavættur
Náttin er stjørnuklár, og Mikkjal revur smýgur sær fram til garðin, har menniskjuni búgva. Ikki varnast tey, at hann kemur tøssandi - men tað ger jóla…
Barnið sleppur at koyra
Tvær fittar bøkur við hjólum undir. Eg koyri buss og Eg koyri lastbil. Í bókunum er ein klaffi, sum kann togast út, og har fært tú sett mynd av …
Mín jólabók 2017
Mín jólabók er ein bók til alla familjuna. Hetta er ein kalendarabók við fittum søgum og tekningum, hugskotum og íblástri til hugnaligar løtur sama…


text:
06. Des 2011
Stuttligt jólahald í FIMI Í ár royndu vit at halda jólini eitt sindur øðrvísi enn vanligt, við at vit hildu eina rimmar jólafest fyri íðkarum og foreldrum í FIMI, har møguleiki var at síggja, hvat felagið og ikki minst høllin hevur at bjóða íðkarunum. ...
27. Aug 2011
Amboð dreingir 5 fl - Rytma gentur 7 - 9 flokk - Foreldur og barn - Rytma gentur 4 ár - Rytma gentur 5 ár.Broyting! Rytma gentur 7-9 flokk, venjing er broytt til hósdag 20.00-21.00 Amboð dreingir 5-6 flokkur, venjing er broytt til hósdag...
26. Aug 2011
Tilmeldingin verður í Fimi leygardagin 27 august frá kl 10.00 til 12.00. Tey í møta upp í Fimi leyardagin hava fyrsta rætt at koma á liði tey melda seg til. Tilmeldan umvegis heimasíðu felagsins letur upp beint eftir kl. 12.00 leygardagin...
25. Aug 2011
Fyrivarni má takast fyri møguligum broytingum: Broytingar eru viðv. liðunum: Foreldur og børn, einki aldursmar er á hesum liði.Rytma gentur 4-5 ár, venjing verður í Sankta Frans Skúla Týsd. 17.00-18.00 Rytma 1. 2. flokkur venja hósdag kl. 17.00-18.00 Rytma 5. 6....


text:
Sambært týska miðlinum Bild am Sonntag, hevur stóra flogfelagið Lufthansa ætlanir um at keypa Air Berlin, sum er í fíggjarligum trupulleikum. Tíðindastovan Reuters skrivar, at prísurin fer at verða 200 milliónir evrur, sum svarar til umleið 1,5 milliardir krónur.
Air Berlin er væl minni enn Lufthansa, men kortini somikið stórt, at ein møguligur handil skal góðkennast bæði av týskum og evropeiskum kappingarmyndugleikum.
Keypssamráðingarnar eru ikki váttaðar av Lufthansa enn, men Bild am Sonntag sigur seg hava tíðindini frá einari keldu, sum ferðast "tætt uppat" samráðingunum.
Air Berlin hevur givið undirskot hvørt ár síðani 2008, og skuldin er nú risastór; 1,2 milliardir evrur.


text:
Seinastu vikurnar eru kvinnur og menn á Team Rynkeby Føroyar liðnum farin at kappast um at súkkla teir longstu túrarnar, eins og tað hevur verið gjørt undanfarin ár. Metið frá í fjør, sum var 230 kilometrar upp á ein dag, er í ár sligið fleiri ferðir, og sunnudagin (5. juni) bleiv longsti túrurin higartil skrásettur, tá seks súkklarar frá ársins liði súkklaðu 310 kilometrar í Streymoynni og Eysturoynni. Súkklararnir sótu nærum 13 og ein hálvan tíma á súkkluni.
Avstað 8. juli
Súkkluliðið og servisuliðið hjá Team Rynkeby Føroyar fara úr Klaksvík hósdagin 7. juli um middagsleitið. Tann dagin er sonevndur prologur í Føroyum, har súkklað verður til Havnar, har farið verður umborð á Norrönu seint hóskvøld. Túrurin í Evropa byrjar 9. juli og endar í París leygardagin 16. juli.


text:
Katalanski forsetin, Carles Puidgemont, hevur boðað frá, at katalanska parlamentið fer at savnast og lýsa Katalonia sjálvstøðugt í endanum av hesi vikuni, ella byrjanini av næstu. Tað upplýsir BBC.
Hetta er fyrsta samrøðan Puidgemont hevur havt við miðlar, síðan fólkaatkvøðan, um loysing frá Spania, fór fram sunnudagin. Sunnudagurin var merktur av ruðuleika, orsakað av, at spanska løgreglan harðliga royndi at forða fyri, at fólkaatkvøðan fór fram. Umleið 900 fólk blivu særd á degnum. Síðan tá hava ovurstórar mótmælisgongur og aðalverkfall verið í Katalonia, fyri at mótmæla harðskapi frá løgregluni og sponsku stjórnini.
Støðan er spent um alt landið. Spanski forsætisráðharrin, Mariano Rajoy, hevur rópt fólkaatkvøðuna fyri "at gera gjøldur við fólkaræði". Spanski kongurin, Felipe 5., kallar fólkaatkvøðuna eina vanvirðing móti statsvaldinum. Kongurin var í spanska sjónvarpinum í gjár, har hann eggjaði til samanhald. Hann vísti eisini á búskaparligu trupulleikarnar Katalonia fór at renna seg í, um tey fóru víðari við ætlanunum um loysing.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
U17 góðan sigur í Klaksvík
Gentur U1703-06-2017 - Jónfinn Petursson
Okkara U17 gentur vóru á vitjan í Djúpumýru í dag. Tær gjørdu ikki mætari enn at vinna ein tepran, men sera góðan 1-0 sigur á vertunum.
Matchvinnari gjørdist Julia Helena Henriksen við einasta málinum í dystinum. Vit hava fingið nakrar fínar myndir frá degnum.
Vit fegnast um at okkara frálíku U17 gentur, sum jú eisini er bulurin í besta kvinnuliðnum, klára seg væl og ynskja øllum hjartaliga til lukku.
Koyr á, HB !!!!
Myndir: Johnny í Grótinum


text:
Jógvan Hugo Gardar
04.12.2016 - 08:00
Altjóða orkuráðið, IEA, sigur í eini frágreiðing at heimurin hevur tørv á meir olju og meir gassi. Og ein partur av hesum skal helst koma frá londum sum Noreg.
- Olja og gass úr Noregi hava ein týdningarmiklan lut í framtíðar orkublandinum. Mátin Noreg framleiðir olju og gass setir færri umhvørvisspor enn hjá flestu oljuframleiðandi londum, segði IEA-stjórin Kamel Ben Naceur, tá hann gelt sína framløgu á OG21-fundinum í Oslo í vikuni.
Baceur vísti til fesku World Energy Outlook, sum stað festir at komandi 25 árini kemur heimurin at hava stóran tørv á meir orku, og at nógv av hesari kemur frá vindi, aldu og øðrum sokallaðum reinum orkukeldum. Naceur vísti á at hóast nógv verður gjørt fyri at finna avloysarar til fossilu orkukeldurnar, so koma størstu íløgurnar komandi 25 árini at vera í olju og gass.
- Serliga tørvurin á gassi verður vaksandi, segði hann.


text:
Ólavsøkudagur er í dag, og tað merkir, at almennir danskir stovnar í dag, sum nakað nýtt, skulu flagga við Merkinum. Men tað er eftir øllum at døma ikki bara sum at siga tað at finna rætta flaggið at flagga við, tá talan ikki er um Danabrók.
Uttan fyri Dómhúsið í Havn og á Børsen í Keypmannahavn varð flaggað við onkrum undarligum flaggi, sum skuldi eitast at vera føroyska Merkið, men har reyði og blái liturin í Merkinum vóru býttir um, so talan var um eitt flagg við hvítum dúki, men við bláum krossi við reyðari rond.
Tað er ikki fallið í góða jørð hjá nógvum føroyingum, og millum teirra, sum eru rættiliga misnøgdir, eru teir báðir føroysku fólkatingslimirnir, Sjúrður Skaale úr Javnaðarflokkinum og Magni Arge úr Tjóðveldi.
Undir yvirskriftini ”Skammiligt mistak” skrivar Sjúrður Skaale m.a. soleiðis á sínum Facebook-vanga í dag:
”Mistakið er ikki bara ótrúliga pínligt, men eisini skammiligt. Flaggingin við Merkinum í Danmark er eftir mínum tykki eitt fínt tiltak, hvørs endamál m.a. var at sýna Føroyum virðing. Tað var ótilvitað og ótilætlað – men hjá teimum føroyingum, sum sóu hasi fløggini í morgun, mundi tað kennast sum vanvirðing.”
Og Magni Arge skrivar á sínum Facebook-vanga:
”Hetta er pínligt og óvirðiligt alt sum tað er frá byrjan til enda. Merkið umboðar bara Føroyar og onga aðra tjóð, tí skal tað ikki vindast á stong umboðandi donsku tjóðina. Hinvegin eru øll vælkomin at heilsa føroyska Merkinum og føroysku tjóðini við at flagga á okkara flaggdegi. Men í minsta lagi eiga tey at tryggja sær, at tey brúka eitt føroyskt flagg og ikki eitt ella annað danskt heimabryggj.”
Um middagsleitið segði servicetøkningurin hjá Børsen við danska TV2, at fólk høvdu gjørt vart við mistakið, og at tey høvdu fingið skeiv fløgg frá leverandørinum. ”Tað hava ikki verið nakrar negativar reaksjónir upp á mistakið. Fólk hava tikið tað við einum smíli,” sigur hann við TV2.


text:
Granskingarráðið um jólini og nýggjárið
Skrivstovan hjá Granskingarráðnum er stongd frá 22. desember til og við 2. januar vegna jólafrí. Samband fæst tó umvegis teldupost gransking@gransking.fo Eisini verða vit at hitta á Jobmatch í Norðurlandahúsinum 28. desember.
Granskingarnevndin og starvsfólkini í Granskingarráðnum ynskja øllum eini gleðilig jól og eitt gott nýggjár.
Vit takka eisini øllum samstarvspørtum fyri gott samstarv í farna árinum.
Vit venda aftur komandi ár við fleiri tíðindum úr føroyska og altjóða granskingarheiminum.
Hava tit eina spennandi søgu ella viðmerkingar til okkurt av tí, sum vit leggja á heimasíðuna og senda í tíðindabrævinum, frætta vit fegin frá tykkum.


text:
Torir tú at satsa, og dámar at vedda fótbólt, so er ein kjansur fyri at vinna fitt av peningi, um Ísland vinnur ímóti Fraklandi í fjórðingsfinaluni í EM-kappingini í kvøld, og tú hevur sett tínar pengar har. Danske Spil hevur odds 7, um Ísland vinnur – altso fært tú innskotið sjey ferðir aftur. Vinnur Frakland, fært tú innskotið 1,42 ferðir aftur. Ein javnleikur gevur odds 4,8.
Flestu stóru veddingarheimasíðurnar hava eisini sett odds 7 á, um Ísland vinnur. Millum annað Bet365, Ladbrokes og Unibet.
Um Frakland vinnur, hava flestu stóru síðurnar sett odds 4/9, sum svarar til odds 1,44.
Lesið eisini: Maradona: Ísland kann arga Frakland í kvøld


text:
Tá tú handlar við virðisbrøvum, gjaldoyra og fíggjarligum tólum, ert tú umfatað/ur av regluni um íleggjaravernd.
Íløguprofilur
Reglurnar merkja í stuttum, at vit í felag skulu gera tín íløguprofil, áðrenn vit kunnu geva tær ráð. Í íløguprofilinum verður meira kunning um:
Kundabólkar
Tú verður settur í ein av niðanfyristandandi kundabólkum. Fyri at tryggja, at tú fært ta ráðgeving, tú hevur tørv á. Vit hava tríggjar kundabólkar:
Handilsøki
Tú fært eitt handilsøki, sum lýsir tey sløg av virðisbrøvum, tú hevur kunnleika til ella royndir við at handla. Tú kanst handla uttanfyri títt handilsøki, men tá mugu og kunnu vit ikki ráðgeva tær.
Ráðgeving
Skilt verður í reglunum um íleggjaravernd millum yvirskipaða kunning og persónlig viðmæli, tað vil siga ráðgeving.
Vit kunnu væl geva tær yvirskipaða kunning uttan at kenna tín íløguprofil, men vit hava ikki loyvi at geva tær eitt persónligt viðmæli uttan at kenna tín íløguprofil.
Yvirskipað kunning kann eitt nú vera greiningar ella kunning um marknaðarviðurskifti. Eitt persónligt viðmæli er eitt íløguuppskot, sum skal byggja á tín íløguprofil.
Dagføring av íløguprofili
Tað er umráðandi, at tú dagførir tín íløguprofil, um munandi broytingar henda í tínum fíggjarligu viðurskiftum, soleiðis at íløga og ráðgeving kunnu lagast eftir galdandi tørvi.


text:
Brekaða – nekari – brekaða – nekari!
Fyrr nýttu vit orð, sum vit ikki nýta longur. Ein sangur, sum vit við størstu sjálvfylgju sungu í 80’unum ljóðaði soleiðis:
"Ein gamal nekari, sum Jósup róptur var,
hann undir síni svørtu húð – eitt snjóhvítt hjarta bar"
Hesin sangur var púra legalur fyrst í 80’unum – og hvat liggur í av øðrum fordómum kundi eg tosað leingi um - men nú sigur man ikki nekari longur. Happar man ein orsakað av øðrvísi húðarliti, kann man revsast av 266b!
Tað er tó púra legalt at brúka orðið "brekaða" um fólk í dag. Skuldi eg havt hug til at melda onkran fyri at nýta orðið móti mær, so kann eg ikki tað. Orðið livir í "bedste velgående" og verður beinleiðis nýtt í fjølmiðlunum - eisini um elituítróttarfólk!
Eg eri ein av teimum, sum hetta heitið hevur verið sett á. Mær hevur ongantíð dámt tað – heldur ikki í 1985.
Ítróttur fyri brekað – ella bara ítróttur?
Tá ið eg varð fødd - 9 vikur ov tíðlliga - lá eg og stríddist í 4 dagar - fólk í hópatali bóðu fyri mær - og fingu bønarsvar!
Allarhelst hevur harða byrjanin lært meg at stríðast og at arbeiða hart fyri tí, sum eg vil. Eisini havi eg havt ung foreldur, ið ikki gjørdu nakað hóvasták burturúr, at mítt gongulag var ótraditionelt - at eg var rørslutarnað. Um eg sigi, at eg ongantíð sum barn hugsaði um, at eg var eitt sindur øðrvísi, lúgvi eg. Men fokus var ikki á tí, sum eg ikki dugdi.
Eg varð ikki happað sum barn, men hatta orðið, "brekaða" – tað sveið. Í 1981 fór eg at svimja við ÍSB – og tá fylgdi orðið við, tí tað, sum eg fekst við, var "svimjing fyri brekað".
Enn í dag fylgir orðið við teimum rørslu- og menningartarnaðu, sum íðka ítrótt á høgum stigi. Fólk venja 9 ferðir um vikuna, men tað verður ikki viðurkent, sum annar elituítróttur, tí tað er “bara” svimjing ella ítróttur fyri brekað.
Tá eg sum fyrsti føroyingur vann gullheiðursmerki í millumlandakapping fyri 31 árum síðani, var tað ein fantastisk uppliving. Fólk um alt landið gleddust og frøddust um hetta úrslit. Ein kensla av felagsskapi og samanhaldi frá Føroya fólki merkti okkum svimjarar, tá ið vit komu heim við gulli, silvuri og bronsu.
Eg var heimsmeistari! Eg kappaðist millum tey, sum høvdu somu kropsligu avbjóðingar, sum eg. Eg kappaðist á jøvnum føti við onnur úr øllum heiminum – og eg vann. Men um eg nú sigi, at eg var ein brekaður heimsmeistari – so fer glansurin líkasum av heitinum.
Hvussu er nú? Illa nokk hoyrist eitt orð um, at Krista Mørkøre skal umboða Føroyar á Paralympisku leikunum í Rio í summar. Ein kapping, sum liggur parallelt við Olympisku leikirnar!
Tað eru heimsins bestu svimjarar! Kann nevna, at bestu svimjararnir har svimja líka skjótt og í summum førum skjótari enn føroya fremstu svimjarar - hóast hesi hava rørslutarn! Og vit hava ein føroying, sum luttekur á jøvnum føti við hini.
Tilsamans 10 føroyingar hava umboðað Føroyar til Paralympisku Leikirnar síðani 1988. 4 svimjarar hava vunnið heiðursmerki: Christina Næss Johannessen, Tóra við Keldu, Katrin Johansen og Heidi Andreasen – tilsamans 1 gull, 8 silvur og 5 bronsumerki. Krista Mørkøre er tann 11. í røðini av ítróttafólkum, ið hava kvalifiserað seg. HVÍ hoyra vit so lítið um hetta í tí almenna rúminum? Er tað motiverandi fyri eitt elituítróttafólk at venja sum eitt ørt og so ikki at verða nevnd?
Hongur tað saman við, at ÍSB er eitt sersamband fyri seg? Átti tað at verið skipað øðrvísi? Eg veit bara, at okkurt má broytast á hesum økinum. Allarhelst kann ymiskt gerast og eigur at verða gjørt skjótt. Tí taparin er ítróttafólkið.
Annars vil eg nýta høvi til at ynskja Kristu Mørkøre og Páli Joensen allarbestu eydnu í Rio. Og so vil eg ynskja Óla Mortensen, Magnusi Jákupsson og allarhelst øðrum allarbestu ynskir um at náa sínum málum og at koma til OL í 2020. Veit ikki um nakran enn, sum venur fram móti Paralympisku leikunum í 2020.
Men feløgini kring landið eiga at taka móti fólki við onkrum tarni á jøvnum føti við øll onnur – um tey rinda sítt limagjald. Tað er ikki altíð ein sjálvfylgja her á landi. Men frælsítróttafelagið Hvirlan skal eiga stórt rós fyri sín fevnandi hugburð. Tað er mín vón, at jaligi hugburður teirra vinnur fram í tí framkomna samfelagnum, sum vit fegin vilja kalla okkum.
Tí vit ynskja ikki serligar sømdir – bara somu sømdir.
Eingin er øðrvísi – øll eru ymisk
Mentamálaráðið hevur gjørt eina kanning undir heitinum: "Eg vil eisini hoyra til". Serliga beit eg merki í ein setning: Øll menniskju hava eina felags grundtráan í lívinum. AT HOYRA TIL.
Men sum lærari dugi eg at síggja, at rákið gongur hinvegin: At vit sum samfelag diagnostisera og eyðmerkja. Er tað at stimbra undir kensluna av at hoyra til? Kundu vit ikki heldur sett pening av til stuðulstímar inn í flokkar, har vit vita, at tørvur er á tí og soleiðis skapa karmar úti í fólkaskúlanum Skulu vit heingja spjøldur um hálsin á fleiri og fleiri børnum, sum frammanundan hava so nógv at stríðast við?
Sjálvandi eru diagnosur viðhvørt neyðugar og ein lætti fyri foreldur, men eg haldi, at vit skulu vera varin. Tí við eyðmerkingini verða summi gjørd øðrvísi – og skumpað úr "vit" yvir í "tey". Og vit gera júst tað sama við at nýta orðið "brekað" um ein part av føroyingum.
Sprotin hevur tveir týdningar av orðinum. Í fyrsta týdningi verður víst til Ítrótt fyri brekað. Sum um at tað er nakað annað enn ítróttur?!?
Annar týdningur er niðrandi: skemdarorð millum børn og ung (OG vaksin!) um eitthvørt teimum ikki dámar t.d. brekaður tónleikur.
So mín áheitan er greið: Strikið orðið brek og at vera brekaður - um fólk. Eingin vil kennast við hatta spjaldrið.
Fólk, sum tosa ímóti at broyta orðið siga seg at hava brek, um tey brúka brillur, hava ringa mjødn o.s.fr. Men tey verða ikki umtalað sum brekað! Eg loyvi mær at sitera Káru Løkin, ið sigur at tey, sum halda, at vit eiga at varðveita orðið brekaður, kunnu sjálvi "pynta" seg við tí heitinum í eina viku. So fáa vit at síggja.
Sigrun Wardum í Javna hevur víst á, at eisini fólk við menningartarni mótmæla hesum negativt ladaða orðinum. Harumframt havi eg latið mær fortalt, at fólk við sálarsjúkum heldur ikki vilja nevnast soleiðis!
Sjálv hevði eg ongantíð havt "pyntað" meg við hesum orðinum, var tað ikki fyri svimjingina. So hevði eg bara verið ein vanlig kona, sum haltaði eitt sindur. (ikki tí – eg eri ómetaliga glað fyri, at eg fór at svimja)
Men vit kunnu saktans nýta onnur orð í staðin, til dømis:
- Rørslutarnað fyri tey, sum eru kropsliga skerd
- Menningartarnað fyri tey, sum eru andliga skerd
- Virkistarnað, sum kann koma fyri danska orðið "funktionsnedsætning" – og sum eisini kann fevna um tey, sum dragast við sálarligar avbjóðingar
Tað er ein uppgáva hjá okkum at broyta viðhvom orð eftirhondini, sum tey broyta meining.
Latið okkum standa saman aftur. Gleðast um ymiskleikan. Seta fokus á, hvat vit duga, heldur enn hvat vit ikki duga. Og mest av øllum: Lat okkum minnast til, at eingin er øðrvísi - øll eru ymisk.
Fari at ynskja MBF hjartaliga til lukku við 35 ára degnum - og so er mín vón, at tá ið vit um 5 ár hátíðarhalda 40 ára dagin, hevur MBF broytt navn.


text:
Havi eg samband við Heldina, og virkar alt sum tað skal?
Við HelloWorld ber til at kanna um samband er við tænasturnar í Heldini.
Ein securityservari og ein consumer, ið hevur atgongd at til hesa websevice hjá KT landsins, skal verða meldaður til Heldina,.
Manglar tú atgongd til hesa tænastu kann tú senda eitt teldubræv til Heldin@gjaldstovan.fo
1: Tak forritið SoapUI niður og legg tað inn. Tvær útgávur eru, og er onnur open source og ókeypis.
2: Lat SoapUI upp og trýst á "Empty" í amboðslinjuni. Hetta skapar eitt nýtt “Project”. Sløkk vindeyga sum kemur fram við eginleikunum fyri nýggja prosjektið.
3: Høgraklikk á prosjektið sum er stovnað og trýst á "Add WSDL":
4: SoapUI spyr nú eftir WSDL fíluni, og her skal tú seta IP adressuna á tínum egna securityservara inn. Royn t.d. adressuna í einum kaga/browsara fyrst.
Adressa: http://[tín securityserver IP]/cgi-bin/uriproxy?producer=ktl-helloworld-v1
Lat flugubein vera í "Create sample requests..." og trýst á OK
5: Dupultklikka nú á "Request 1" (sí mynd niðanfyri) fyri at lata fyrispurningin upp, sum vit vilja senda til webservice'ina:
6: Nú kemur ein editorur fram í SoapUI, har tú kann seta tíni virðir inn, fyri at gera eitt kall til "HelloWorld".
Set fyrst IP adressuna á tínum securityservara inn í adressulinjuna (sí 1 á myndini omanfyri), og set síðani virðir inn fyri header og body virðini:
- service = ktl-helloworld-v1.helloWorld.v1
- id = eitt tilvildarligt virði (t.d. 123456)
- userId = eitt tilvildarligt virði (t.d. user 1)
- producer = ktl-helloworld-v1
- consumer = registry code á tínum consumara (sí viðmerking niðast, til hvar tú kanst finna hesa registry code)
7: Nú kanst tú kalla á webservice'ina:
Títt consumer registry code finnur tú inni á tínum security servara, í admin partinum undir Configuration --> Organizations. Hetta er vanliga a-tali á stovninum/virkinum sum kallað verður frá.


text:
- Stýrisbólkurin virkar meira ella minni sum eitt fikublað hjá politiska myndugleikanum, at játtanin verður brúkt rætt. Í veruleikanum hava vit onga ávirkan, tí tað eru tveir ráðgevarar, sum saman við landsstýriskvinnuni gera av, hvør fær pengar. Hetta kann skjótt elva til illgitingar um, at pengarnir verða býttir politiskt, og tað er óheppið.
Tað sigur Regin W. Dalsgaard, sum inntil fyri stuttum var valt umboð fyri Vinnuhúsið í stýrisbólkinum, ið skal umsita tær 1,5 milliónir krónurnar, sum í 2016 vórðu játtaðar til føroyska filmsframleiðslu. Nú hevur hann tikið seg úr stýrisbólkinum, tí hann sær onga meining í at halda fram – hann hevur onga ávirkan kortini.
Filmsgrunnur
Tá tosað verður um stuðul til føroyskan film, verður ofta hugsað um navnið filmsgrunn, og tað stavar helst frá Filmsgrunni Norðurlandahúsins og Klippfisk, sum var sett á stovn sum ein verkætlan frá 2012 til 2015. Tað var Norðurlandahúsið, sum læt peningin í grunnin, og upphæddin var sambært reglunum 200.000 krónur um árið.
Føroysku myndugleikarnir komu við eini játtan í 2014 upp á 485.000 krónur, sum varð hækkað upp í 700.000 krónur í 2015. Í 2016 var henda játtan hækkað upp í 1,5 milliónir krónur.
Ein stýrisbólkur varð settur at taka sær av játtanini, og ofta verða stýrisbólkar uppfataðir at varða av einum grunni – men so er ikki í hesum føri.
- Ein grunnur skal hava viðtøkur og virka óheftur, eins og til dømis Vinnuframagrunnurin, har eg sjálvur siti. Har kemur eitt prosjekt inn, sum fer víðari til ein samskipara og síðan ein metara, sum metir, um prosjektið er stuðulsbært. Síðan kemur tað fyri stýrið at taka støðu til. Hetta snýr seg eisini um armslongdarprinsippið, at tað verður hildið burtur frá landsstýrismanninum, sigur Regin W. Dalsgaard.
Tá tað kemur til at stuðla filmsætlanum, er støðan heilt ein onnur. Arbeiðið liggur beint undir landsstýrismanninum, sum tekur endaliga støðu uttan at taka nakran stýrisbólk við uppá ráð.
Pyntidukkur
Regin W. Dalsgaard hevur valt at taka seg úr stýrisbólkinum fyri, hvussu filmsjáttanin á Fíggjarlógini skal umsitast.
- Okkara einasta uppgáva er at tosa um, hvørja yvirorðnaða leið vit skulu ganga komandi árið. Skal dentur leggjast á føroyska søgu ella okkurt líknandi, og tað gevur onga ávirkan. Arbeiðið hjá ráðgevunum síggja vit ikki. Tað arbeiðið verður lagt fyri landsstýriskvinnuna at taka avgerð um. Hetta er sera óheppið, tí tað kann koyra undir illgitingar um, at saklig atlit ikki verða tikin, tá stuðul verður játtaður, sigur Regin W. Dalsgaard.
Ráðgevararnir hava nakrar leiðreglur at ganga eftir, eins og stýrisbólkurin. Hetta hevur Regin W. Dalsgaard sum so onga ávirkan á. Tað sær tað annars soleiðis út á pappírinum.
Tað, sum fekk bikarið at flóta yvir, var ein filmsverkætlan, sum var mannað við rættiliga nógvum føroyingum at byrja við, sum tó teir flestu vórðu sáldaðir frá sum fráleið. Hetta hevði stýrisbólkurin onga ávirkan á.
- Um tað skal skipast nøkulunda sum í dag, burdi talan verið um eina fakliga nevnd, sum gjørdi av, hvar stuðulin fór. Landsstýrisfólkið skal als ikki dragast inn í nakra avgerð, sigur Regin W. Dalsgaard.
Starvsskipan fyri stýrisbólkin.
Vegleiðing til filmsráðgevarnar
Leiðreglur fyri umsiting av filmsjáttanini
FAKTA
Stýrisbólkur
Alda Joensen, forkvinna, fyri Mentamálaráðið
Ingun í Skrivarastovu fyri Felagið Føroysk Filmsfólk
Jákup Veyhe/Jan B. Jørgensen fyri Klippfisk
Annfinnur Heinesen fyri LISA
Sif Gunnarsdóttir fyri Norðurlandahúsið
Ivan Niclasen fyri Kringvarp Føroya
Joanna Djurhuus fyri Uttanríks- og Vinnumálaráðið
Regin W. Dalsgaard fyri Vinnuhúsið (hevur sagt seg úr bólkinum)
Ráðgevarar í 2016
Pætur M. Dahl
Vár B. Jacobsen


text:
Wikipedia:Hendingar/2. desember
Hin 2. desember: Tjóðardagur Laos og Sameindu Árabisku Emiratana.
- 1971 – Abu Dhabi, Ajman, Fujairah, Sharjah, Dubai og Umm al-Quwain sameinast í Sameindu Arábisku Emiratinar.
- 1976 - Borgarakríggj í Laos krevur kongin frá, og landið gerst eitt demokratist lýðveldi.
- 1976 - Fidel Castro (myndin) gerst forseti í Kuba.
- 1993 – Kolumbiski rúsevnakongurin Pablo Escobar verður skotin til bana.
-
Leiðbeining[rætta wikitekst]
Á hesi síðu skulu helst bert vera tríggjar hendingar, ið verða skrivaðar stutt og í punktformi, danska Wikipedia hevur bert 3 hendingar fyri hvønn dagin, ið sæst á forsíðuni, tann enska hevur fimm hendingar og tann norska hevur uppaftur fleiri hendingar. Tað má bara vera upp til tann ið skrivar her at meta um, hvat ið passar best, men ikki ov nógvar hendingar. Hendingarnar skulu eisini kunna finnast aftur í greinini fyri dagin, og tað eigur at vera talan um týðandi hendingar fyri dagin.
Harumframt kunnu merkisdagar skrivast ovast (t.d. ólavsøka fyri 29. juli). Ein viðkomandi mynd skal eisini vera við her fyri at ímynda eina av hendingunum, hon skal bert vera 80 pixel (px) til støddar.


text:
Tað vóru sera nógv fólk komin til dystin í Djúpimýru í kvøld, tá ið endurskapta KÍ-liðið vant burtur úr NSÍ í fyrru hálvfinaluni. KÍ ríður veruliga á einari bláari bylgju í løtuni, og bláa og hvíta liðið úr fiskivinnuhøvuðsstaðnum læt ongan iva vera um, hvat betra liðið var.
Har var veruligur klassamunur, sigur okkara maður í Klaksvík. Dysturin endaði 4-1, og greiði sigurin skal eisini síggjast í tí ljósinum, at NSÍ legði seg á odda tíðliga í dystinum, og at KÍ spældi við 10 móti 11 seinasta hálva tíman, tí at David Langgaard varð útvístur.
Jóannes Bjartalíð skoraði tvey mál fyri KI, Semir gjørdi tað fyrsta og Páll Klettskarð tað seinasta hjá klaksvíkingum. Poul Jóhannus Justinussen skoraði tað eina hjá NSÍ, og spurningurin er, um tað munar nakað, tá ið gerast skal upp, hvør skal spæla finaluna á Tórsvølli.
Undan dystinum tippaði borgarstjórin í Klaksvík her í Dimmu, at hansara menn fóru at vinna 3-0. Tað eydnaðist ikki, men málmunurin bleiv tó tann sami, og tað er eitt sera gott útgangsstøði til returdystin í Runavík.
Rómurin í Klaksvík var øgiligur gjøgnum allan dystin, og stemningurin var so góður, sum hann ógvuliga sjáldan er aðrastaðni longur í landinum. Tað er gott, at KÍ aftur er í oddinum og vísir, hvussu veruligur eldhugi kann geva føroyskum fótbólti eina aðra dimensjón enn sjónvarpsfótbóltur úr útlondum.
Unga stjørnuskotið Jóannes Bjartalíð spældi aftur ein branddyst fyri KÍ og verður helst brandaktuellur til A-landsliðið, um hann heldur stílin.
KÍ spældi nakað av tí besta. Liðið var aftur sera væl skipað yvir alla linjuna, og so hevur liðið ta sera umráðandi ferðina, sum kann skræða hitt liðið sundur. Liðið er væl fyri, og Mikkjal Thomasen hevur sett saman eina góða blanding av tekniskum og kropssterkum spælarum.
NSÍ-liðið var hinvegin eitt vónbrot hendan dystin, men slagið er ikki tapt enn, hóast teir taptu við trimum málum. Tað eina útivallarmálið ger, at teir enn hava eina evarska lítla vón, men so skulu teir skora trý mál á heimavølli móti formsterkastu verjuni í landinum, meðan KÍ einki skal fáa í hinum endanum. Og hvørki er serliga sannlíkt, sum KÍ spælir beint nú.


text:
Sverri Egholm
11.09.2017 - 22:30
88,9% av atkvøðunum eru nú taldar upp, og alt bendir á, at forkvinnan í Høyre og núverandi forsætisráðharrin, Erna Solberg, heldur fram.
Stórur spenningur hevur verið undan valinum um Arbeiðaraflokkurin við Jonas Gahr Søre á odda fór at fáa meirilutan í norska Stórtinginum saman við reyða blokkinum. Men longu tá fyrstu forsøgnirnar komu klokkan 21 bendi alt á ein sigur til borgarliga blokkin.
Og nú tey næstan eru liðug at telja í Noreg, hava Erna Solberg og blái blokkurin 88 sessir meðan tann reyði hevur 81 sessir. Tað skulu 85 sessir til ein meiriluta í Stórtinginum.


text:
Mikudagin avtalaðu Klaksvíkar Sleipistøð og Faroe Origin, at skipini Heykur, Falkur, Stelkur og Bakur skulu umvælast í Klaksvík seinni í ár. Talan er bæði um 10 og 15 ára klassing. Hini bæði skipini hjá Faroe Origin, Rókur og Lerkur, vórðu umvæld á Klaksvíkar Sleipistøð í 2015.
Millum annað skulu allir høvuðs- og ljósmotorarnir yvirhálast, og botnsýn skal gerast. Ymiskt sandblásingar- og málaraarbeiði, mekaniskt arbeiði og el-arbeiði skal eisini gerast umborð, upplýsir Klaksvíkar Sleipistøð. Fyrstu skipini verða umvæld beint eftir páskir, meðan byrjað verður upp á tey seinnu um hálvan august. Væntandi tekur tað umleið tríggjar til fýra vikur at klassa hvørt skipið. Rankin fer á skift at partrola fyri tað skipið, ið er á beding.
Frimodt Rasmussen, stjóri á KSS, fegnast um, at hesin sáttmálin er komin í hús.
– Vit eru sera glaðir fyri at hava fingið hendan sáttmálan. Vit hava havt eitt sera gott samstarv við Faroe Origin, og vit eru fegnir um, at hetta samstarvið heldur fram. Sáttmálin hevur eitt virði á fleiri milliónir, og tað gevur fyritøkuni ein sunnan grundrakstur, sigur Frimodt Rasmussen, stjóri á Klaksvíkar Sleipistøð.


text:
Heilsufakliga virksemið á sjúkrahúsinum er skipað í 5 deplar, og hvør depil er skipaður við eini depilsleiðslu við einum leiðandi yvirlækna og einum leiðandi sjúkrarøktarfrøðingi, og á Diagnostiska deplinum einum leiðandi røntgenyvirlækna og leiðandi bioanalytikara.
Í hvørjum depli eru fleiri deildir við hvør síni deildarleiðslu við ábyrgd av dagliga rakstrinum.
Alt ikki-heilsufrøðiligt virksemi á sjúkrahúsinum er skipað í ein tænastudepil, umframt stápsfunktiónir, ið fevna um Stjórnarskrivstovu, Fyrisiting/klinisk stápseind og Uttanlandstænastuna.
Leiðslubólkur og depilsleiðslur eru:


text:
Strandfaraskip Landsins
Strandfaraskip Landsins (eisini nevnt Strandferðslan) stendur fyri landsdekkandi flutningskervinum í Føroyum. Strandferðslan er stovnur undir Vinnumálaráðnum. Tey fyrstu nógvu árini hevði stovnurin (umsitingin) bústað í Havn, men í 2007 avgjørdi táverandi landstýrismaðurin sum varðaði av stovninum, Jacob Vestergaard, at flyta stovnin til Suðuroyar. Strandferðslan flutti inn í fyrrverandi smiðjuna á Tvøroyri, sum var blivin umvæld til endamálið, 14. januar 2008.[1] Tað var stór ónøgd norðanfjørðs um flytingina, serliga hjá strarvsfólkunum, sum ikki sóu seg før fyri at flyta suður við. Ónøgdin stóðst eisini av mátanum, ið starvsfólkini fingu kunningina um hesa stóru avgerð, tí hana náddu tey ikki at fáa frá leiðsluni men hoyrdu tað frá fjølmiðlunum. Í Suðuroynni fegnaðust fólk hinvegin um at fáa fleiri arbeiðspláss til oynna. Tá avtornaði flutti bara táverandi stjórin, Regin Vágadal, við suður, eitt av starvsfólkunum í umsitingini heilt tó fram í sínum starvi, men røkti tað úr høvuðsstaðnum. Áðrenn stovnurin flutti suður fingu starvsfólkini hoyringsskriv um ætlaðu flytingina og fingu í boði at flyta við suður ella at verða søgd úr starvi. So við og við vóru nýggj fólk sett í starv í staðin fyri tey sum vóru í størvum har fyrr. Nøkur fingu starv har, meðan stovnurin enn var í Havn, nakrir mánaðir áðrenn umsitingin flutti suður, meðan onnur byrjaðu í starvinum eftir at stovnurin var fluttur suður.
Innihaldsyvirlit
Virksemi[rætta | rætta wikitekst]
Virksemið er skipað í tvær deildir:
- Oyggjaleiðir taka sær av sjóvegis flutningi millum oyggjarnar við størri og smærri ferjum
- Bygdaleiðir taka sær av ferðafólkaflutningi yvir land við bussum
Ein triðja deild var Farmaleiðir, ið tók sær av farmaflutningi um alt landið, men henda deild varð einskild í 2005. Fyrst hevði Strandferðslan samstarv við Samskip. Men í 2006 var deildin Farmaleiðir seld. Strandferðslan helt uppat at veita hesa tænastu frá 1. apríl 2006, tá P/F Heri Thomsen tók yvir. Tó hevði Strandferðslan nøkur undantøk, avmarkaður vøruflutningur helt fram millum hesi øki:
- Stykkjagóðs og fiskaflutningur ímillum farmahølið í Tórshavn og farmahølið á Tvøroyri
- Stykkjagóðs millum Klaksvík og bygdirnar á Kalsoy, Svínoy og Fugloy
- Stykkjagóðs (og lutvíst fiskaflutningur) millum farmahølið í Tórshavn og Hest, bygdirnar á Sandoy og Skúvoy.[2]
Eftir at Farmaleiðir bleiv einskilt, tóku privatar fyritøkur yvir har ið tað loysti seg. Har ið tað ikki loysti seg, eru tað ferðamannaskipini hjá Strandferðsluni ið røkja uppgávuna. Strandferðslan flytir sostatt farm millum oyggjarnar, har tað ikki er landfast. Av og á er tað orsøk til at t.d. ein stór ferja sum Smyril, ið annars tekur 200 bilar ikki fær pláss fyri so nógvum bilum, og ávísar dagar kemur tað fyri, at bilar standa eftir á kaiini. Hetta kemur eisini fyri á Sandoyarleiðini, men har er trupulleikin ikki bert farmur men eisini at tørvurin á at flyta vanligar persónbilar er størri enn skipið rúmar, serliga tá fólk eru á veg til arbeiðis ella frá arbeiði og tá t.d. jarðarferðir eru.
Skip[rætta | rætta wikitekst]
Strandferðslan eigur ferðamannaskip, sum røkta sjóvegis farleiðirnar til oyggjar, sum ikki hava fast samband við meginlandið. Tó eru oyggar sum bert hava loftvegis samband, tað eru Koltur og Stóra Dímun. Mykinesleiðin verður ikki røkt av skipi, ið Strandferðslan eigur. Strandferðslan bjóðar Mykinesleiðina út til privatar at røkja annað til triðja hvørt ár. Í 2012 eru tað bátarnir M/B Silja Star og M/B Froyur, sum røkja farleiðina, men bert um summarið frá 1. mai til 31. august og møguliga eisini í heystfrítíðini, um viðrar.[3]
- Smyril, siglir millum Tórshavn og Krambatanga í Suðuroynni[4]
- Teistin, siglir millum Gomlurætt á Streymoynni, Skopun á Sandoynni og Hestoynna
- Ternan, siglir millum Tórshavn og Nólsoy
- Ritan, siglir millum Hvannasund, Svínoy og Fugloy. Hevur fyrr siglt millum Tórshavn og Nólsoy í nógv ár.
- Sildberin, siglir millum Sandoy og Skúvoy
- Súlan er eykaskip, sum siglir farm millum Sandoy og Skúvoy
- Sam, siglir millum Klaksvík og Kalsoynna
Fyrrverandi ferðamannaskip hjá Strandferðsluni[rætta | rætta wikitekst]
Bussrutur[rætta | rætta wikitekst]
- 100 Tórshavn - Vestmanna
- 101 Tórshavn - Gamlarætt - Kirkjubøur
- 200 Oyrarbakki - Eiði
- 201 Oyrarbakki - Gjógv
- 202 Oyrarbakki - Tjørnuvík
- 204 Oyrarbakki - Saksun
- 205 Oyrarbakki - Funningur
- 300 Tórshavn - Vága floghavn - Sørvágur
- 400 Tórshavn - Klaksvík
- 410 Fuglafjørður - Gøtudalur - Klaksvík
- 440 Toftir - Strendur
- 442 Glyvrar - Æðuvík - Rituvík
- 480 Skálafjørður - Strendur
- 481 Skálafjørður - Oyndarfjørður
- 482 Strendur - Selatrað
- 500 Klaksvík - Viðareiði
- 504 Klaksvík - Kunoy
- 506 Syðradalur - Trøllanes
- 600 Skopun - Skálavík
- 601 Sandur - Dalur
- 700 Sumba - Vágur - Tvøroyri
- 701 Fámjin - Tvøroyri - Sandvík
Stjórar á Strandferðsluni[rætta | rætta wikitekst]
Yvirlitið er ikki fullfíggjað
- 1. juni 2014 - Hilmar Eliasen
- 13. januar 2014 - Regin I. Jakobsen settur sum fyribils stjóri, virkandi stjóri til 31. mai 2014.
- 18. desember 2013 - fyribilssettur stjóri í tríggjar vikur Hans Jóhannes á Brúgv, meðan Bogi Mortensen var sjúkrameldaður[5]
- 1. februar 2009 - Bogi Mortensen 13. januar 2014
- 1. mai 2008 - 31. jan. 2009 Dánjal Andreasen
- 19. nov. 2007 - 30. apr. 2008 - Jákup Danielsen
- 1. mai 2007 - 19. nov. 2007 - Regin Vágadal[6]
- sep. 2006 - 30. apríl 2007 - Niels Juel Arge (yngri)
- 1. januar 2003 - sep. 2006 - Kristian Davidsen[7]
- 13. jan. 1997 - 31. des. 2002 - Reidar Nónfjall[8]
- okt. 1996 - jan. 1997 - Erling í Liða
- des. 1994 - okt. 1996 - Thomas Arabo
- des. 1992 - des. 1994 - Thomas Magnussen
- 1991 - des. 1992 - Johan Restorff Jacobsen
- 1989 - 1991 - Thomas Arabo
- 1981 - 1989 - Johan Restorff Jacobsen
- 1973 - 1981 - Thomas Arabo
- ca. 1965 - 1974 - Johan Restorff Jacobsen
- Frá fyrst í 1960-árunum - ca. 1965 - Dánjal Danielsen
- Borghild Schrøder, kona Evensen tekur við og er administrator fram til mitt í 1960-unum
- Frá umleið 1920 er Eivind Evensen "administrator" til hann doyr.
- Í 1917 yvirtekur tað almenna Smyril (Smiril) frá Mortensen brøðrunum á Tvøroyri
Sí eisini[rætta | rætta wikitekst]
Keldur[rætta | rætta wikitekst]
- ↑ ssl.fo, Ársroknskapur 2008 (pdf-fíla), síða 3
- ↑ SSL.fo, Farmaleiðir seldar
- ↑ SSL.fo, Oyggjaleiðir, Mykines - Sørvágur
- ↑ Ssl.fo, M/F Smyril
- ↑ in.fo, Johan Dahl vísir øllum skuldsetingum aftur
- ↑ ssl.fo, Regin nýggjur stjóri á Strandfaraskipum Landsins
- ↑ ssl.fo, Nýggjur stjóri á Strandfaraskipum Landsins
- ↑ samband.fo, Reidar Nónfjall


text:
Vesturvarði og Vesturskin seldir til Vágs
18. Jun 2014 - 10:40
Onnur tíðindi: Trolararnir eru seldir fyri 12 mió. kr hvør. Vesturvarði og Vesturskin hava 120 óbrúktar...
les meir
Flakatrolararnir gera skjótt av
09. Jun 2014 - 15:14
Fiskiskapur: Teir fimm føroyski flakatrolararnir Akraberg, Enniberg, Gadus, Ran og Sjúrðaberg sigla mest sum pendulfart fyri...
les meir
Chr.Høy til Grønlands
08. Jun 2014 - 23:53
Onnur tíðindi: Chr.Høy, sum hevur ligið í Hvalvík seinastu tíðina, hevur nú set kósina ímóti Grønlandi har...
les meir
4 gulllaksaskip landa í dag
05. Jun 2014 - 15:07
Landingar: Eysturbúgvin og Vesturbúgvin landa á Toftum, teir hava uml. 220.tons, tað er Tavan í Leirvík,...
les meir
Føroyingar byggja nýtt skip í Skagen
29. Mai 2014 - 17:46
Onnur tíðindi: Reiðaríði, ið eigur danska nótaskipið Beinur úr Hirtshals hevur bílagt nýtt nótaskip, ið skal byggjast...
les meir
Fyrrverandi Føroyingar í Klaksvík
25. Mai 2014 - 23:29
Onnur tíðindi: Fleiri skip liggja í løtuni í Ánunum og Norðlýsið hevur fingið nakrar myndir av skipunum.Á...
les meir
Núpur til Eysturgrønlands
22. Mai 2014 - 16:30
Fiskiskapur: Føroyingar eiga eina lítla toskakvotu í Eysturgrønlandi. Í fleiri ár gekst onki...
les meir
Svartkjafturin tætt suður vestur úr Føroyum
07. Mai 2014 - 13:17
Fiskiskapur: Vit hála einaferð afturat og so fara vit at sigla "fullir undir lúkurnar" við...
les meir
Arbeiðisvanlukka umborð á Reginu C
06. Mai 2014 - 09:49
Onnur tíðindi: Ein 58 ára gamal maður fekk skaða tá ið arbeitt var við nøkrum 200 kg...
les meir
Fram fær navnabroyting
22. Mai 2014 - 09:18
Onnur tíðindi: Partrolarin Fram, ið varð seldur til Klaksvíkar fyri tíð síðan hevur nú fingið nýtt navn.Skipið...
les meir
Video: Skip av bakkastokki á Kleven
21. Mai 2014 - 09:17
Onnur tíðindi: Nýbygningur nummar 365 frá Kleven skipasmiðjuni í Ulstein fór av bakkastokki herfyri. Filmur varð...
les meir
Atlantsfarið liðugt við svartkjaftakvotuna
19. Mai 2014 - 16:10
Fiskiskapur: Atlantsfarið hevur bara 2.800 tons at fiska av svartkjafti, tað eru teir liðnir við og...
les meir
Kópurin vil ikki gevast
17. Mai 2014 - 10:49
Onnur tíðindi: Kópurin treiskast og vil ikki sleppa fiskinum, sum er á línu hjá Lírabergi. Sí film...
les meir
Skúvoyarferjan liðug sandblást
12. Mai 2014 - 21:42
Onnur tíðindi: Nýggja ferðamannaskipið til Skúvoyarleiðina, sum í løtuni stendur á bryggjuni í Klaksvík, har skipið...
les meir
Grønland leitar eftir egnum yvirmonnum
12. Mai 2014 - 13:46
Onnur tíðindi: Tað er eitt stórt ynski frá myndugleikunum í Grønlandi at grønlendingar sjálvir starvseta tær...
les meir
P/F Jókin keypt skip
09. Mai 2014 - 16:25
Onnur tíðindi: Reiðaríði P/F Jókin, ið eigur trolarin Sjagaklett hevur keypt skotska trolaran Havilah. Skipsportalurin hevur tosað...
les meir
Gadus siglir heim
08. Mai 2014 - 16:46
Fiskiskapur: Í morgun fór flakatrolarin at sigla heim eftir ein góðan túr í norskum sjógvi.Gadus...
les meir


text:
Bergljót av Skarði
Jan 13, 2018
Simon Winchester: Professoren og galningen (1998)
Bókin eitur á enskum The Professor and the Madman.
Góðir vinir bóru mær hana út á Landssjúkrahúsið, nú ið eg dvaldist har nakrar dagar. Ikki ein bók eg havi hoyrt um, og helst ikki ein , eg hevði lisið, um hon ikki varð borin mær.
Í 1928 varð kunngjørt á forsíðuni á New York Times, at nú var tann enska orðabókin hjá Oxford komin út, Oxford English Dictionary ella OED. Hetta stóra verk hevði verið 70 ár leiðini. Í hesum megnarverki vóru øll orð í enskum máli. Ein slík orðabókarætlan hevði ikki verið fyrr! Eisini í Frankaríki og Italia arbeiddu tey við orðabókum,men als ongum sum kundi samanberast við hesa.
“Professoren og galningen” er ein bók um,hvussu orðabókin verður til, frá hugskoti til veruleika. Hon er samstundis um tveir menn, sum vóru høvuðsmotorar í hesum arbeiði: ein fátækan, flogklókan bygdardrong úr Skotlandi James Murray (1837-1915), og ein ríkan væl útbúnan hernaðarligan lækna úr USA, William Minor. Hesir báðir elskaðu orð, og tað var tað, sum bant teir saman. Annars høvdu teir heilt og púrasta ólík lív.
Tað verður greitt frá orðasavninggini, sum teir fingu almenningin at hjálpa sær við. Endamálið var jú at savna “øll orð”, men størsta arbeiðið var at savna øll sitatini, sum skuldu við. Hvørt orð skuldi lýsast í sínum rætta umhvørvi, also í einum setningi. Og ikki bara í einum setningi frá eini bók kanska frá 1880, nei við nógvum sitatum frá fyrsta dømi og allan vegin upp. Alt hetta varð gjørt við seðlum, sum kundu leggjast alfabetiskt. Á myndini sæst dr. Murray í sínum arbeiðsrúmi við milliónum av seðlum.
Eg má hugsa um okkara orðabókarhøvundar, Christn Matras, JHWP og Johannes av Skarði, júst soleiðis varð arbeitt, lesa tekstir, orðtaka og skriva seðlar. Sera áhugavert at fáa innlit í hetta fløkta arbeiði. Ásannandi at orðini eru alt, okkara samskifti okkara mentan okkara útsýni okkara innsýni.
Men bókin er sum sagt eisini um hesar báðar menninar, S. Winchester hevur kannað teirra lív bæði í Onglandi og í USA, og tó at tað stendur ROMAN á permuni, er tað sum at lesa ævisøgu. Harra MInor fekk eina sorgarlagnu, sat púra eina í einum kliva og arbeiddi við sínum seðlum og var í brævasambandi við dr- Murray. Vit fáa forsøguna hjá honum og vita, áðrenn dr. Murray veit tað, at hann líðir av svárari sálarsjúku og er innlagdur upp á lívstíð. Men – so segði hann – peran var í ordan, og hansara orðafrágreiðingar eru nakrar av teimum fagrastu í OED.
Bókin “Professoren og galningen” er bæði undirhaldandi og upplýsandi.
Dec 30, 2017
Árið ið fór - 2017
Í 2017 var eg fimm ferðir av landinum: Reykjavík, Marokko, Belgia, Spania, Danmark.
Januar
Vit hildu nýggjársaftan og byrjaðu okkara 2017 hjá Sólrun og Lars í Nyhavn. Sera hugnaligt, og sjampanja var til stór og smá.
Ársveitslan hjá Leikum fagurt á Sandi var 28. januar.
Februar
Var nakrar dagar í Reykjavík, hitti gott fólk – Ingu Rósu sjálvandi, hon var sum altíð góð vertskona, Thuriður, Rúnar, Sigga. Vitjaði søvn og var til Othello á Tjóðarleikhúsinum. Nógvur kavi og vakurt.
Mars
Nógvar góðar løtur saman við næmingum á Kvøldskúlanum. Á hesi myndini bíða vit eftir bussinum á veg út á Sjósavnið.
Fráfaringarhátíðarhald fyri Turið, professara. Hildið í læraraskúlahøllini. Nógv fólk, góðar talur. Ein deilig løta.
Apríl
5-16 apríl var eg eina ógloymandi ferð í Marokko, eg var í fylgi við Mads og Anne Lise. Har var nógv sjáldsamt at síggja og uppliva. Flottar riad, eina madrassu (t.e. koranskúli), býarportur øll sett við mynstrutum flísaarbeiði. Og fjallabygdir og fossar og gjáir.
Mai
Miðlingagentan er so trúføst at vitja, eisini uttan fyri “sesong” . Hon var heima og vitjaði nakrar dagar, og saman fóru vit til upplestur av oyggjabúgvayrkingum.
Juni
Endasamkoma við morgunflokki vár 2016.
6-15 juni fóru vit systrarnar ein gongutúr eftir hervegnum í Jyllandi. Vit gingu uml. 100 km. Frá Billund til Viborg, vit gistu á hesum støðum: Jelling, Kollemorten, Nørre Snede, Bryrup Camping, Sepstrup, Kraglund, Thorning, Skelhøje forsamlingshus, Hald hovedgård, Viborg. Ein góður túrur í allar mátar.
Juli
Madeleine hevði eitt merkisár, fyrst var hon liðug við barnaskúlan, og so helt hon sína nonfirmatión. Vit vóru øll við. Bergur hevði sína amerikansku gentu Aran við.
Eg hevði ta stóru gleði, at allar vóru í Føroyum við familju. Lisa skipaði fyri familjubindiklubbi á Suðuroyavegnum.
Sumarskúlin fyri útisetabørn hevði jubileum, nú eru 10 ár, siðani vit byrjaðu summarskúlan. Á myndini síggjast FS og hjálparfólkini.
Frida ella Fritida, sum hon kundi itið, skipaði fyri fleiri fínum ferðum, vit vóru í Suðuroy, og á myndini er tað costa del Hvalba. Og vit vóru í Kunoy.
August
Lisa avmyndað í Dali, Svartaklovi í baksýni. Og kaffiklubburin 60+
September
Inga Rósa var heima eina góða viku. Vit vóru í Klaksvík og skoðaðu listaverkið hjá Edw. Fuglø í kirkjukjallaranum.
Myndirnar niðanfyri eru av Olaf Johannesen sum Hitler í Kbh. og Kvium framsýning á Ørkini, sera góður túrur við ex.starvssystrum.
FS og Lisa vóru báðar heima í september, tá ið eplafestiuvalurin var. Vit sótu hugnaliga inni hjá Debes Hentze og sungu í pubbini. Og so var veitsla í einum tjaldi.
Oktober
Oktobermyndirnar tala fyri seg. Flettingartoymið við Gjógv.
Og í Dali.
Og so funnu vit uppá at fara við Sólrorku til Alicante í Spania. Ein flúgvari fullur av sólhungrandi føroyingum - tey flestu farin um miðjan aldur.
November
Landsverk sprongdi í Dalsbergi til at minka um vandan fyri omanlopi. Vegurin til Dals var sera ljótur eina tíð. Eg kom koyrandi eitt kvøld í myrkri og bleiv sera kløkk, tá ið eg gjumsaði niður í eitt stór hol á vegnum, og eingin autoverja.
Desember
Børn og jól hoyra saman. Jólaaftan fóru vit fyrst á kirkjugarðin at minnast ommu (Borgarhjørt og abba (Hans Marius), síðani var siðbundið jólahald inni hjá Turið og Halli. Sera hugnaligt, og fyrstu jól hjá Claru í Føroyum
Í Dali hildu tey silvurbrúdleyp, Vitus og Turið hava køvt mangt ælið, og hygg at teimum nú, so blómandi fríð .
Ballið vardi til tann ljósa morgun.
Vit hava nakrar feðir hildið nýggjár í Dali, og tað gera vit nú ið 2018 er í annaðkvøld.


text:
Tá nýggi stjórin í Kringvarpi Føroya, Johnny í Grótinum, fær sína fyrstu mánaðarløn um ein mánaða, kann hann gleðast um at hava fingið eina mánaðargrundløn upp á 51.935,33 krónur setta inn á kontoina. Harumframt fær hann eina viðbót upp á 20 prosent, tí hann ikki er tryggjaður meira enn fimm ár í sessinum. Tað skal tó leggjast afturat, at hann hevur møguleika fyri at søkja um at sleppa at sita nøkur ár afturat teimum fimm, tá hann kemur har til.
Um vit taka útgangsstøði í grundlønini, so fær Johnny í Grótinum 623.223 kr árliga. Við áramálsviðbótini er árslønin 747.868 krónur.
Danska Ekstra Blaðið hevur hugt at lønunum hjá stjórunum á public service-stovnunum í Danmark, Norra, Svøríki (tveir stjórar - ein fyri útvarp og ein fyri sjónvarp), Finlandi, Íslandi og Grønlandi. Ekstra Blaðið hevur ikki Føroyar við í uppgerðini, men Dimma.fo hevur funnið føroysku tølini, og kann tí seta tey inn í yvirlitið hjá danska blaðnum. Tað skal verða sagt, at í yvirlitinum hjá danska blaðnum verður einki sagt um, hvat ið er talt við. Er talan um grundløn ella løn við viðbótum, eyka fyri avmarkaða setan og so framvegis? Og er eftirlønin tald við? Tað vita vit ikki, men um vit siga, at onkur annar public service-stjóri eisini er áramálssettur, eins og Johnny í Grótinum, so sær listin soleiðis út (í talinum hjá Johnny í Grótinum er eftirløn ikki tald við, og vit vita ikki, um hesi tøl eru við yvirlitinum hjá Ekstra Blaðnum, sum sparir eitt sindur upp á neyvu frágreiðingarnar í greinini, sum kann lesast við at trýsta á leinkið niðast í hesi grein):
1.Maria Rørbye Rønn, stjóri hjá DR, ársløn: 3.688.115 kr. (3380 starvsfólk)
2.Lauri Kivinen, stjóri hjá YLE í Finlandi, ársløn: 2.635.255,13 kr. (3.200 starvsfólk)
3.Thor Gjermund Eriksen, stjóri hjá NRK, ársløn 2.588.301 kr. (3.500 starvsfólk)
4.Cilla Benkö, stjóri hjá Sveriges Radio: 2.455.025 kr. (1996 starvsfólk)
5.Hanna Stjärne, stjóri hjá SVT/sjónvarp, ársløn 1.940.104 kr. (2.100 starvsfólk)
6.Karl-Henrik Simonsen, stjóri hjá KNR í Grønlandi, ársløn: 1.056.600 kr. (93 starvsfólk)
7.Magnus Geir Thordarson, stjóri hjá RUV í Íslandi, ársløn: 1.027.337 (258 starvsfólk)
8.Johnny í Grótinum, stjóri fyri Kringvarp Føroya, ársløn: 747.868 kr. (80 starvsfólk), og sum sagt, so er grundlønin 623.223 kr árliga, um viðbótin fyri at vera settur í eitt avmarkað tíðarskeið ikki verður talt við.
Greinin í Ekstra Blaðnum kann lesast HER


text:
Vælumtókta tiltakið Insanatorium, sum hevur verið í Hoydølum, verður aftur í ár, men kanska fyri seinastu ferð. Kokkurin Leif Sørensen tók stig til at skipa eina sonevnda pop-up matstovu í Hoydølum, og í fjør vitjaðu yvir 1200 fólk teir 20 dagarnar, matstovan var opin. Í ár er matstovan opin 14 dagar, frá 5. til 27. juli. Sniðið er tað sama, sum undanfarin ár. Tey vitjandi fáa eina framanundan setta saman matskrá við fimm rættum - og drykkivørum, um hug. Leif Sørensen sigur, at hann roynir einaferð enn at geva fólki eina uppliving í teimum serligu umstøðum, sum eru í Hoydølum, men at tað ikki er vist, at tað er gjørligt at skipa fyri sama tiltaki framyvir, nú Hoydalar skulu finna aðra innivist.
Tey, sum hava áhuga fyri at frætta meira um tiltakið hjá Leif Sørensen, kunnu trýsta HER, har matskrá sæst, umframt at greitt verður frá øðrum smálutum.


text:
Heimtúrur 4
Vit eru á veg ígjøgnum Holland og skulu til eitt campingpláss í Týsklandi
Uff uff mitt á motorvegnum er eitt óhapp hjá einum við campingvogni, sær
einki serligt út. Tað er ikki bara at siga tað, serliga tá man yvirhálar stórar
trailarar er vognurin sera ófriðarligur
aftanfyri og man skal also hava tunguna beint í munninum, man koyrir also úml 100 KM/tíman
So eru vit frammi í Týsklandi
Fínasta slag campingpláss
Mega nógvar kaninir alla staðnis, Andrass :o)
Ja so er tað heimasíðan aftur :o)
Mikumorgunin rigga vit av her í Týsklandi og ætlað at koyra til Danmarkar
Útkoyringin
Vit steðga á at vita um fiskur er á fiskamarknaðinum á Toftum
So eru vit komin til Camping Aarhus :o)
Gudmundur óførur at hjálpa
Hósdagin kom Mary-Ann at vitja okkum, Gudmundur tekur ímóti henni :o)
Bjørn, Liljan, Aron og John eru eisini komin ein túr
Gudmundur og Aron spæla talv
Bjørn er óførur grillari :o)
Sera hyggeligt at hava tykkum á vitjan :o)
Aron var eftir og teir báðir svóðu saman í koyggjuni, teir hyggaðu sær óført
við Lego :o)
Her eru vit í einum sera stórum centri, Bruuns Gallery í Århus
Hugnalig gøta í Århus
Dómkirkjan í Århus
Gongugøtuna hava vit oftani gingið upp og niður, og BR er alla staðnis
Mary-Ann er komin og vit fara at fáa okkum okkurt at eta saman
Leygarmorgun kl 09 og vit rigga av í Århus Camping. Vit skulu við Norrønu :o)
Aarhus Camping er eitt gott campingpláss, bara einar 10 KM frá centrum
Her eru vit í einari bensinstøð 2 km frá Hirtshals, fáa okkum okkurt etandi
Vit hittu Jón á støðini, hann hevur verði í Danmark í einar 3 mánaðar og flytur
heim nú
So standa vit í kø til Norrønu, hon er seinka uml 2 tímar vegnað ringt veður
So leggur Norrøna at kl 16
Men vit hugnaðu okkum á kajuni, sera gott veður. Kanska besti sóldagur síðani
vit fóru
úr Spania. Veðri hevur verði sera vánaligt næstan allar 12 dagarnar síðani Spania
So eru vit umborð. Vit møttu Ellu hjá Ragnar og Benny og sjálvandi Oddfinn og
Hannis, sum sigla við :o). Oddfinn segði at hann vitjaði heimasíðuna hjá okkum
næstan hvønn dag :o)
Bobby stakkalin kendi fongsli aftur frá í fjør og vildi slett ikki inn, men
vit fingu hann so inn eftir nógv stríð, sum tað sæst so tímir bobbarin sera illa
hettar fongsli umborð :o(
Leygarkvøld og kalda borði umborð. Haldi hettar var tað besta búffe´in í nógv
ár, har var
eisini turrur fiskur og turt spik, akkurát sum fyrr, og so í sera góðum selskapið eisini :o) Morgunmaturin er sum altíð sera góður umborð, og hettar dámar Gudmundur sera væl
Vit sótu aftast í skipinum og beint aftanfyri nakkan hjá Gudmundur sæst ein
borðiplattformum. Veðri er sera gott at sigla í, tað rullaði eitt pikkalítið
sindur í gjárkvøldi, men bilti ikki
Skuldi líka oyðsla nakrar krónum, men hann er raskari nú at gevast, brúkti
kanska einar 10 kr.
Sunnukvøldi vóru vit til Búffet, sera góða. Veðri var ikki tað besta,
búffe´ina vóru bara eini 3-4 borð also tíð tað rullaði so illa :o)
So byrjaði finalan millum Italia og Spania, vit sótu sera væl fyri og so
saman við Jón eisini :o)
Her er mál
Oddfinn mammubeiggi siglir við Norrønu, vit fáa altíð eitt gott prát við
hann, fittur stórur maður :o)
Norrøna leggur at og vit sita og bíða
Norrøna var seinka og vit vóru ikki heima fyrr enn kl 00:30 og her flaggað
allastaðnis. Okkara fittu grannar á MG 35 høvdu verði og sett fløgg upp, takk
fyri :o)
Soleiðis nú er tað mesta komi inn í húsi hjá okkum og tíð er at tørna inn,
klokkan er 04:30
Appelsinir og Syltutoy frá Juan í Altea
Hesir dámdu væl syltetoy´ i :o)
Heimtúrurin í tølum :o)


text:
Jan Müller
22.11.2017 - 13:09
Hóast marknaðarvirðið á norska oljugrunninum minkaði við 68 mia. kr. í
triðja ársfjórðingi í 2017 til 7.952 mia. kr., so hava hesir seinastu
mánaðirnir vera sera jaligir og er grunnurin vaksin við 400 mia. kr. til 8.360
mia. Veika norska krónan hevur verið við at bøta um støðuna. Norska stjórnin metir,
virðið á oljugrunninum við endan av 2017 fer at vera 7.952 mia. Við endan av
2018 verður roknað við, at Oljugrunnurin hevur eitt virði uppá 8.224 mia. kr.
Hetta vístu tølini í almennu fíggjarætlanini fyri 2017, sum varð løgd fram 12. oktober
skrivar Hegna online.


text:
Kronobergs län
Kronobergs län er ein sýsla í Svøríki. Í vestri hevur Kronobergs län mark við Hallands län, í suðri við Blekinge län og Skåne län, i eystri við Kalmar län og i norðri við Jönköpings län. Høvuðsstaðurin er Växjö.
Kronobergs län hevur umleið 187 156 íbúgvar (2013)[1] og eina vídd við 9 385,2 km².
Kommunur[rætta | rætta wikitekst]
- Alvesta kommuna
- Lessebo kommuna
- Ljungby kommuna
- Markaryds kommuna
- Tingsryds kommuna
- Uppvidinge kommuna
- Växjö kommuna
- Älmhults kommuna
Keldur[rætta | rætta wikitekst]


text:
Í landingarvirði er uppsjóvarvinnan ferfaldað síðani 2009. Fyri 18 árum síðani varð virðið á tí, sum kom upp á land frá uppsjóvarvinnuni, 432 milliónir krónur. Í fjør var hetta virðið beint omanfyri 1,6 milliardir krónur.
Vøksturin heldur fram
Landingarvirðið av makreli er vaksið nógv seinastu árini í sambandi við, at Føroyar er farnar úr millumtjóðaavtaluni um makrel. Síðan mars 2014 hava Føroyar so aftur verið í samstarvi við ES og Norra um makrelin.
Búskaparráðið sigur í várfrágreiðing síni, at landingarvirðið av makreli fyri 2017 verður hægri enn 2016 vegna hægri heildarkvotu, samstundis sum makrelprísurin væntandi verður støðugur. Landingarvirðið av sild veksur væntandi munandi í 2017 sammett við 2016 vegna munandi størri ásetta kvotu, og væntandi støðugan prís.
Ongin millumtjóðaavtala var um sild fyri 2015, og eingin er heldur fyri 2016. Loksins er landingarvirðið av svartkjafti vaksið síðan 2011 vegna hækkaða heildarkvotu, og stórur vøkstur verður væntandi í 2017 í mun til 2016. Eingin millumtjóða avtala var heldur um svartkjaftin fyri 2015 og 2016. Bert kvoturnar fyri makrel liggja heilt fastar.


text:
Tað stendur væl til í Norðurlondum. Tað staðfestir hagtalsritið Nordik Statistik, ið kemur út í dag.
Ritið hyggur at ymsum økjum í teimum ymsu norðurlensku londunum og metir um, hvussu norðurlensku londini standa seg.
Millum annað verður hugt at arbeiðsloysi, ungdómsarbeiðsloysi, burðartali, inntøku, barsilsfarloyvi, ójavna, CO2-útláti og mongum, mongum øðrum.
Og sum heild kann sigast, at tað stendur væl til í norðurlensku londunum. Fyri tey samlaðu londini útflyta vit meira enn vit innflyta, ungdómsarbeiðsloysi, og arbeiðsloysi sum heild er minni enn í ES-londunum og norðurlensku londini hava eina hægri vakstrarferð enn bæði USA, Japan og ES-londini, við 2,0 prosentum.
Og hvørt land hevur okkurt at vera errin av. Finnland klárar seg best av norðurlensku londunum tá tað kemur til útbúgving og vitanarframleiðslu. Ár eftir ár klára finnar seg best í PISA-kanningunum og eru tey eisini tað landið ið fæst mest við gransking. Finnland er eisini tað landið ið hevur teir bestu húsaprísirnir.
Norðmenn eru tað ríkasta landið, og hava tað hægsta BTÚ-talið pr íbúgva.
Sviar klára seg best á umhvørvisøkinum. Sviar hava tað minsta CO2-útlátið pr íbúgva. Svøríki er eisini tað landið, og hevur tikið ímótu flestu flóttafólkunum.
Í Føroyum hava vit enn met í burðatali. Føroyskar kvinnur eiga 2,6 pr kvinnu. Tað er eitt heilt barn meira pr kvinnu enn tað er í Finnlandi.
Føroyar hava eisini tann minsta ójavnar millum íbúgvar, og eru tað landið við hægsta livialdri. Ein føroysk kvinna kann vænta at gerast 84,5 ára gomul.
Grønland hevur tann mesta ójavnan millum íbúgvar og tann lægsta livialdurin. Ein grønlenskur maður kann vænta at gerast 70 ára gamal.
Ísland slær eisini nógv met í hagtølunum. Ísland er landið ið hevur havt størsta fólkavøksturin. Fólkatalið er vaksið við 33% síðan 1990.
Ferðavinnan hevur eisini tikið veruligt dik á seg í Íslandi seinastu tíggju árini, er talið av hotellgistingum hækkað við 232% innafyri hetta áramálið. Hetta hevur givið íslenska búskapinum eitt veruligt skump - búskaparligi vøksturin í Íslandi í 2016 var 7,2%
Danmark er tað landið, har menn taka minsta partin av barnsburðarfarloyvinum.
Meira ber til at lesa her
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Krabbabók til fjórða torleikastig
Krabbabók til fjórða torleikastig
Faktakrabbi um heiðafuglin í Føroyum.
Faktakrabbi um heiðafuglin í Føroyum.
Í hesari bókini fært tú svarað nógvum a...
Í hesari bókini fært tú svarað nógvum av tínum spurningum um kroppin
Kettan er eitt spennandi djór, sum ofta...
Kettan er eitt spennandi djór, sum ofta sjálv ger av, hvat hon vil, og hvat hon ikki vil.
Sum nakað nýtt fáast nú gátubøkur í kra...
Sum nakað nýtt fáast nú gátubøkur í krabbarøðini
Nýggj dagførd útgáva um sjófuglar í Før...
Nýggj dagførd útgáva um sjófuglar í Føroyum.
Smáfuglur í Føroyum er triðja uppruna f...
Smáfuglur í Føroyum er triðja uppruna faktabókin um fugl í Føroyum. Hendan tekur sum heitið sigur støðið í ...
Øll njósa, hosta og geispa. Men hví ...
Øll njósa, hosta og geispa. Men hví siga vit atju?
Seinast sólarmyrking var í Føroyum, løg...
Seinast sólarmyrking var í Føroyum, løgdu fólk til merkis, at hønurnar fóru inn í høsnarhúsið, settu seg ...


text:
Yvirlit yvir útbúgving
Akademiútbúgvingin er ein hægri eftirútbúgving, sum byggir á miðnám og verkligar royndir hjá tí lesandi. Útbúgvingin er væl egnað til teirra, sum hava tikið yrkisrættað miðnám, eitt nú skrivstovu- og handilslærlingar.
Útbúgvingin er liðilig og kann tískil lagast til títt starv, tíni ynskir og tín tørv. Útbúgvingin er skipað sum parttíðarlestur, har tað ber til at taka eina samlaða útbúgving ella at taka støk modul. Tú kann velja ávísa breyt við fleiri valmøguleikum innan breytina. AÚ er skipað sum parttíðarlestur.
Glasir bjóðar út 3-5 lærugreinir á Akademiútbúgvingini hvørt hálvár. Umsóknarblað til Akademiútbúgivngina kann heintast her.
Útbúgvingin fevnir um 5 lærugreinar og endaliga verkætlan. Glasir bjóðar út 3 breytir á útbúgvingini í løtuni, hesar eru:
- Altjóða handil og marknaðarførsla
- Búskapur og tilfeingi
- Leiðsla
Les meira breytinar niðanfyri.


text:
Hann varð borin í heim í Oyndarfirði í 1887 og vaks upp »í skúlanum« har — pápi hansara var lærari.
Fjúrtan ára gamal fór hann til Havnar at ganga í realskúla, og aftan á lokna skúlagongd leitaði hann á háskúlaskeið í Føgrulíð veturin 1903 — 04. Her treivst hann so væl, at hann varð verandi á háskúlanum veturin 1904 — 05 eisini.
Hans Marius hevði hug at ganga í fótaspor faðirsins, tá hann valdi sær lívsstarv. Aftan á at hava roynt lærarastarvið sum vikarur eitt skifti, fór hann á læraraskúla í Havn og tók prógv har í 1908.
Ikki var lætt tá á døgum at koma beinleiðis í fast starv — størvini vóru ikki so mong, men hugurin mundi eisini standa til at royna okkurt annað. Tað gingu 11 ár, frá tí at hann hevði lokið læraraprógv, til Hans Marius kom í fast starv, og hann valdi sær heimbygdina og barndómsheimið »í skúlanum«. Um sama mundi fara søgur og frásagnir hansara at koma á prent, tær fyrstu í Varðanum 1924.
Lærarastarvið í heimbygdini røkti hann, til hann í 1952 legði frá sær; hann hevði umframt mong onnur álitisstørv í bygdini.
Í 1952 flutti hann til Havnar og fór alt fyri eitt at greiða til prentingar tað nógva av skaldskapinum, hann upp gjøgnum árini hevði skapað.
Hann doyði í 1966.
Bókmentaverk:
Eftir Hans M. Ejdesgaard liggja fleiri stórverk: ein *skaldsøga og ein skaldsøguskitsa, nógvar stuttsøgur og ein sjónleikur.
Brot úr skaldsøguni, tað er »Hitt ævinliga gonguverkið«, vóru prentað í Varðanum 1926, 1927 og 1928, men ikki fyrr enn í 1952 kom søgan út í síni heild.
Hetta er ein lýsing av føroyska bóndasamfelagnum, sum høvundurin sjálvur minnist tað. Hann greiðir greidliga frá arbeiðsháttum tær ymsu ársins tíðirnar, bæði á sjógvi og landi, bæði inni og úti — skeivt er tað ikki, tá ofta verður sagt, at tað reint siðsøguliga tilfarið er tað merkisverdasta í hesi skaldsøgu. Ikki tí, søgugongdin er eisini merkisverd:
Blaðungur gerst hin gávuríki Birgir á Hamri faðir- og móður-loysingur; hann noyðist at gevast við skúlagongdini í Havn og flytur aftur til heimbygdina Eysturbygd, har hann legst inni og nýtir tíð sína við at grunda út heimskendu gátuna »perpetuum mobile«, hitt ævinliga gonguverkið.
Í Vesturbygd býr megnarkvinnan Elspa í Miklagarði, ið tíðliga er vorðin einkja og nú stýrir garðinum einsamøll og elur upp dóttur sína, Katrin, so hon skal gerast dugandi kvinna. Elspa hevur á ungum árum framt misgerð móti móður Birgir, og til at bøta um samvitsku sína setur hon sær fyri at fáa mann og hampafólk burtur úr Birgiri — ongantíð betur um hann gerst dótturmaður hennara.
Ætlan hennara eydnast.
Birgir kemur í Miklagarð at verða, tað rennur saman millum hann og Katrin, og tey verða trúlovað, men hugtungur er Birgir, og í grundan síni um ævinliga gonguverkið leitar hann longri og longri inn í sinnissjúkuna — og haðani vendist ikki aftur.
Av sonnum fyri sína tíð ein merkisverd søgugongd, men ikki er »Hitt ævinliga gonguverkið« nøkur heilskapað skaldsøga, tí til tess eru *persónlýsingarnar ov grunnar og frásøgan ov sundurpettað.
Í 1962 kom út bókin »Ein stjørna er tendrað«. Umframt tvær *stuttsøgur finna vit í henni skaldsøguskitsuna, ið givið hevur bókini navn.
Í hesi skaldsøguroynd ger høvundurin meira burtur úr einum tátti, ið altíð hevur verið við í søguskriving hansara, pátrúnni og hinum yvirnáttúrliga. Fólk hava her eginleikan »at síggja« og í samband við deyðan verða gátuførar hendingar lýstar.
Yvirhøvur er hendan royndin leysari í bygging enn fyrra skaldsøguroyndin, men í grundtanka er hendan ljós, har hin er døpur. Meðan Birgir á Hamri søkkur niður í sálarsjúku, og valahúsið Miklagarður við sambandinum Birgir — Katrin gongur til grundar, sprettur kæti og lív, har Rói, ein av *høvuðspersónunum í »Ein stjørna er tendrað«, setir sín fót.
Innihaldið í føroyskari *sjónleikaskriving var alt frá byrjan og langt upp í 1900-talið afturlítandi; flestu sjónleikirnir hjá Rasmusi Effersøe, Hans Andriasi Djurhuus og øðrum samtíðarmonnum vóru bygdir á søguliga grund, ofta føroyska miðøld.
Ein hin fyrsti høvundur, sum í sjónleikasniði viðger samtíð sína, er H. M. Ejdesgaard, tá hann í 1937 letur úr hondum sjónleikin »Ein myrking«. Hetta er leikur í trimum pørtum.
Sigvaldur á Kongsmørk, bóndi og reiðari, verður ein dagin stangaður av eini kúgv, og í sinni ger hann til einkis trúlovingarnar hjá øllum trimum børnum sínum.
Men tá »myrkingin« sýgur oman yvir bygdina: Skip haðani av plássinum, sum sonur hansara førir, saknast burtur, blotnar hann, og í triðja parti lýsir í aftur: Skipið, ið øll hildu vera burturgingið, kemur aftur í aftur, Sigvaldur loyvir børnum sínum at ganga hjartaleiðina, og stór trúlovingarveitsla verður hildin á Kongsmørk.
Listarliga byggingin í hesum leiki er dekan og góðvarin. Tað er lítið trúligt, at maður, av tí at hann verður stangaður av eini kúgv, skal leggja seg so ógvisliga út í lívsførslu og støðutakan hjá børnum sínum, men leikurin hugtók kortini fólk, tí umhvørvið var heimligt, og høvundurin megnaði at skapa orðaleik leikaranna millum á kjarngóðum máli.
Tað man vera lítið at ivast í, at tað er í stuttsøgunum, at H. M. Ejdesgaard røkkur hægst sum høvundur.
Í søgunum viðger hann føroyskt bygdarlív og spennir í tíð frá einahandilsavtøkuni í 1856 upp til samtíð sína, sum hon er, tá søgurnar verða skrivaðar. Ein kærleikssøga er at kalla altíð flættað inn í hendingarnar, pátrúgv ræður, og eins og í skaldsøgunum eigur siðsøguliga tilfarið stóran lut. Flestu stuttsøgurnar eru at finna í savninum »Lívsins rættur« 1953.
Í Tingakrossi 23/3-1921 finna vit hendan stubban:
»Fyrsta hefti av nýggja tíðarskriftinum, sum felagið »Varðin« gevur út, er nú útkomið. — Tíðarskriftið er ætlað at koma í 8 heftum um árið. Ritstjóri er Richard Long.
Umslagið er skrýtt við eini vakrari mynd: Varðin, ið hevjar seg móti himli, har sólin roðar yvir sund og fjørð og bygdarlag. Ein rungandi kvøða til Føroya málið av J. H. O. Djurhuus er inngangur, Sverri Patursson hevur langa og frálíka forvitnisliga grein — við myndum — um lomvigan. Símun av Skarði skrivar »Úr ymsum ættum« um »Rusland og Lenin«, Richard Long hevur týtt »Kvæðið um falkin« eftir Maxim Gorki, Christian Matras, Poul F. Joensen og M. A. Jacobsen eiga vakrar yrkingar; henda seinasta, »Heimmynd«er skaldsligur dýrgripur.
Allir limir »Varðans« fáa tíðarskriftið fyri einki. Og tað verður óivað vert at eiga.«
Longu í hesum fyrsta Varðaheftinum stíga tveir ungir yrkjarar fram, hin 22 ára gamli Poul F. Joensen úr Sumba og hin 20 ára gamli Chr. Matras av Viðareiði.
Í 3. bindi 1923 finna vit stuttsøgu og yrkingar eftir 24 ára gamla Hans Dalsgaard úr Skálavík.
Stóru prosameninir koma nakað seinni: 37 ára gamli oyndfirðingurin H. M. Ejdesgaard fær fyrstu søgu sína prentaða í 4. bindi 1924, Heðin Brú stígur fram 28 ára gamal í 9. bindi 1929 og Martin Joensen 31 ára gamal í 13. bindi 1933.
Maurentius Viðstein, kemur ikki við í Varðan fyrr enn í 1940, men kortini hevði hann áðrenn hetta gjørt vart við seg, fyrst í »Føroya Sosialdemokrati«, seinni í »Dagblaðnum«.
Búskaparliga versna tíðirnar stórliga um allan heim, sum 20-árini líða at enda.
Heimskreppan, ið kemur í hæddina í 1929, hevur við sær arbeiðsloysi og lønarniðurskurð.
Byrjanin av 30-árunum er í mangar mátar tronglig tíð í Føroyum. Heimskreppan veldur mangan húsagangin, inntøkurnar eru sera lágar, prísirnir ikki tilsvarandi, og undan íslandi frættist mangur sorgarleikur, ið tekur einstaka húshaldinum og vinnulívinum dygt.
Hetta eru árini, nýstovnaði javnaðarflokkurin fær undirtøku úti millum fólk, hann fær umboð á ting í 1928 og veksur upp gjøgnum 30-og 40-árini. Føroyskur politikkur fær ein annan høvuðsspurning at dragast við enn toganina millum samband og sjálvstýri.
Uttan úr stóru verð frættist um einræðisharrar, ið koma til valdið, sum dubba seg hernaðarliga og leggja fram krøv um yvirvaldsrætt yvir landaøkjum, ið aðrir eiga.
Á bókmentaøkinum leggja bæði yrkjarar og prosafólk frá landi í bókmentatíðarritinum »Varðanum«, ið fyrstu ferð kemur út í 1921, og uttan iva í tráð við politisku gongdina sær *sosialrealistiskur skaldskapur dagsins ljós seinast í 20-árunum.
Hetta verður stóra skaldsøgutíðin í føroyskum skaldskapi.
Menninir, ið hoyra til hetta tíðarskeiðið, skriva einar tjúgu *skaldsøgur — o.u. ein helmingur upprunaliga skrivaður á føroyskum, ein helmingur á donskum.
Á yrkjaraøkinum fáa vit stóran náttúruskaldskap og á fyrsta sinni í yrkingalíki samfelagsrevsandi skaldskap við hvøssum broddi.
*Stuttsøgan eigur góð kor, meðan *sjónleikurin enn tykist tøva á gomlum gøtum.
Úr: Árni Dahl: Bókmentasøga I-III. Fannir. 1980-83.


text:
Um Knassar
Knassar er føroysk KT fyritøka sum mennir skipanir og tænastur til internetið.
Síðan byrjanina í 2002 eru fleiri enn 600 heimasíður koyra við Ivevo, sum er heimasíðuskipanin hjá Knassum. Vevlýsingar, sum Knassar eisini hava ment, er Føroya størsti lýsingamiðil.
Høvuðssætið er í Hvannasundi har nøkur av okkara dugnaligu starvsfólkum sita, men vit hava eisini fólk sitandi í Havn umframt í Danmark og í Bulgaria.
Brøðurnir Niklái Nysted og Jon Nysted eru úr Hvannasundi og her hava teir rikið Knassar seinastu 11 árini. Teir byrjaðu sum heilt ungir at fáast við teldur og áhugin fór síðani yvir í internet og hava gjørt nógvar verkætlanir bæði saman og hvør sær.
FO-nummar (nic.fo): 2927651729


text:
Tað hevur gingið heldur tungt hjá 1. Deildar liði okkara, men onkur brúkilig úrslit eru kortini komin til høldar.
Vit liggja í løtuni á næstaftasta plássi, og nøkur stig eru fram til næsta lið. Men úrslitini eru byrja at síggja betur út, so vónirnar eru, at vit megna at varðveita plássið í deildini, tá hetta kappingarárið er liðugt.
Last Updated on sunnudagin, 19. mai 2013 22:35
Sæð: 2063 ferðir
Enn eitt tap.
Skírisdag fóru vit, naka skerdir, tó við góðum treysti, í Gundadal at leika móti HB.
Bert eftir gott korter fór René av vøllinum við skaða og kom Jákup Andreas Hansen inn til sín 1. landskappingardyst á besta liðnum og stóð hann sum heild ein fínan dyst.
Last Updated on sunnudagin, 12. mai 2013 19:16
Sæð: 2233 ferðir
Á aðalfundinum 13. mars vóru tríggir nýggir nevndarlimir og tveir nýggir tiltakslimir valdir.
Tríggir nevndarlimir stóðu fyri vali: Signar í Homrum, skrivai, Ingolf Joensen, kassameistari, og Anvør Zachariasen, nevndarlimur.
Ingolf Joensen og Anvør Zachariasen tóku ikki við afturvalið, og harafturat ynskti Heðin Mortensen, formaður, at sleppa frá, tí nú hann er farin til skips, sær hann sær ongan møguleika at røkja ein nevndarsess.
Last Updated on sunnudagin, 12. mai 2013 10:50
Sæð: 1915 ferðir
Regluligi ársaðalfundurin hjá EB/Streymi verður 13. mars 2013
Boðað verður til regluligan ársaðalfund í húsinum við Margáir mikudagin 13. mars 2013, kl. 19.00.
Last Updated on sunnudagin, 12. mai 2013 10:52
Sæð: 1825 ferðir


text:
Bakaríið hjá Jórun hall hóast nógv virksemi
Bakaríð hjá Jórun hevði eitt minni hall uppá 149.000 krónur í 2014.
Hetta hóast bruttovinningurin hækkaði við einari milljón krónum. Orsøkin er at lønarkostnaðurin hækkaði við 800.000 krónum frá 2013 til 2014.
Samlaði bruttovinningurin var 8,3 milljónir krónur í 2014 og lønarkostnaðurin var 6,7 milljónir krónur. Sostatt var avlopið áðrenn rentur og avskrivingar 1,4 milljón krónur í 2014.
Avskrivingarnar vóru ein hálv milljón krónur og renturnar ein milljón krónur.
Bakaríð hevur seinastu níggju árini havt nógv virksemi síðan latið varð upp í Klingrugarði í 2006.
Tilsamans eru 54 milljónir krónur útgoldnar í lønum síðan 2006 og samlaði bruttovinningurin hevur verið 64 milljónir krónur.
Hóast hetta hevur manglað í. Felagið hevur havt hall øll árini og samlaða hallið áðrenn skatt hevur verið knappar fimm milljónir krónur síðan 2006.


text:
Dagfinn Olsen 19.03.2017 (21:51)
Dixie Cup gevur reiðfólkum øðrvísi avbjóðingar
Árliga Dixie Cup kappingin hjá Føroya Ríðingarfelag, var í gjár í Reiðhøllini hjá felagnum í Havnardali.
Dixie Cup er kapping har dystast verður í m.a. lop um bummar, tunnurace og aðrar greinar sum skifta nakað ár um ár. Hetta gevur reiðfólkunum spennandi avbjóðingar tey ikki eru von við.
Kappingin er uppá tíð, og tí ræður um at ríða skjótt, men fyri hvønn feil ross og reiðfólk gera á leiðini, fáa tey eyka sekund uppá klokkuna, skrivar Føroya Ríðingarfelag á síni heimasíðu.
Hjá teimum ungu vann Elisabeth Niclasen á hestinum Framherja. Tey bæði gjørdi bart og vunnu báðar greinarnar kappast var í. Sostatt vóru tey sjálvsagt eisini samlaðir vinnarir ung.
Størri spenningur var hjá teimum vaksnu. Godtfred Joensen og Prins vunnu fyrru greinina, ið var spring, men av tí at Kristfríð D. Jakobsen og Verandi, vunnu seinni greinuna, Geronimo, ið umfatar bogaskjóting og ringríðing var spenningur um samlaða støðuna - Endaliga úrslitið var tó at Godtfred Joensen og Prins endurtóku sigurin frá seinasta ár.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
KÍ heitir á áskoðararnir um at møta tíðliga upp hóskvøldið
Herd krøv eru til ein Europa League dyst. Tí selir KÍ atgongumerkir við inngongdina eins og vanligt, men eisini í forsølu.
Í samband við dystin verður skipað fyri forsølu av atgongumerkjum á FAST í Klaksvík. Sølan byrjar týsdagin á middegi og endar hósdagin á middegi. Tað verður eisini selt við inngongdirnar, men av tí at hetta er ein altjóða dystur eru krøvini hægri, soleiðis at tað gongur longri tíð at koma ígjøgnum inngongdirnar. Tí hava fyrireikararnir valt at skipa fyri forsølu eisini, soleiðis at tað kann lætta um trýstið við inngongdina.
KÍ heitir á fólk um at møta í góðari tíð, so øll sleppa framat, áðrenn dysturin byrjar.
Prísirnir eru hesir:
Vaksin 100 kr
Børn í skúlaaldri: 50 kr
Børn undir skúlaaldur 0 kr
Øll skullu hava atgongumerki, so tað eru eisini gjørd atgongumerki til børn undir skúlaaldur, sjálvt um hesi eru ókeypis. Tey verða útflýggjað við inngongdina.
Krøvini sum sett verða, eru júst tey somu sum við landsdystir, so fólk sum vanliga eru til landsdystir, kenna hesi krøv.
Kaffidámurnar hjá KÍ selja kaffi, turrikløð og húgvur v.m. við vøllin – hetta verður á plattinum í bygdaskýlinum.
(mynd nordlysid.fo)


text:
Talgildu Føroyar verkætlanin er av álvara farin á rull. Fyrsti stóri mílasteinurin varð rokkin í oktober, tá Heldin bleiv tikin í nýtslu, og fyrst í komandi árið verða fimm fólk sett í fast ella tíðaravmarkað starv at føra verkætlanina frameftir. Tað eru avsettar 150 mio. kr. komandi fimm árini at fremja Talgildu Føroyar verkætlanina.
Á tiltakinum gav Nicolaj Balle, verkætlanarstjóri, eina støðumynd av verkætlanini og greiddi frá hvat liggur fyri framman. Metingin sigur, at tað kemur ein øking á 7 til 17 starvsfólk í vinnuni sum heild til at taka sær av teimum uppgávum, sum Talgildu Føroyar setur í verk komandi árini. Hartil fara stovnar og fyritøkur at knýta seg í Heldina, sum kemur at føra til munandi økt virksemi í KT-vinnuni. Hetta setur eisini stór krøv til innkeyparar av KT, sum skulu tryggja at teirra stovnur ella fyritøka fáa mest burturúr nýggja KT-undirstøðukervinum, sum einar talgildar Føroyar verða.
Í KT-felagnum eru fyritøkurnar fyrireikaðar uppá komandi økingar í virkseminum. ”Hetta eru spennadi tíðir”, heldur Jan Ziskasen, formaður. ”Tað er eingin ivi um, at føroyska KT-vinnan er klár at lyfta uppgávurnar, sum liggja fyri framman, og hevur tað stóran týdning fyri vinnuna og Føroya land, at tað júst er føroyska KT-vinnan sum sleppur framat einari slíkari verkætlan sum Talgyldu Føroyar. Fyritøkurnar eru vanar at útvikla og endurnýggja bæði skipanir og tøkni annars til føroyska samfelagið, og hetta er rætta høvið og tíðspunktið at byrja, tí KT-vinnan er í stórari menning júst nú.”


text:
Í blaðnum í dag er samrøða, ella vangamynd, av einum av sterku lokalu kreftunum í Norðoyggjum. Hann er bara ein av mongum, sum kring landið gera nógv fyri at onnur skulu kunna hava eitt betri lív og trívast, har tey eru.
Í dagsins samfelag, har hjólini viðhvørt hava tað við at rulla í so skjótt, er tað gott at frætta um fólk, sum hava áhuga og orku til at gera nakað fyri onnur, sum ikki bara verður gjørt við vinningi fyri eyga.
Tað eru ikki øll, sum duga ella tíma at hjálpa, og tey skulu so hava frælsi til at gera tað, sum tey vilja. Men meldar tú teg uttanfyri, tá tað snýr seg um at lata eitt sindur aftur, so er spurningurin, hvussu nógv tíma at lurta eftir tær, um tú finst at onkrum. "Ger okkurt sjálv ella sjálvur", verður kanska svarað, um ein av teimum, sum ikki letur so nógv, hevur hug at finnast at. Og tó at hetta kann tykjast sum ein ófólkalig viðmerking, so er okkurt í tí. Brúkar tú tíð upp á onnur, uttan at tað skal geva tær persónligar fyrimunir, fært tú sum frá líður – um ikki nakrar fyrimunir, so í hvussu so er størri virðing.
Kring landið eru túndtals fólk, sum dagliga hjálpa. Hetta er serliga sjónligt í ítróttar- og frítiðarheiminum, har sjálvboðin eru venjarar og leiðarar. Ofta er tað tí, at tey sjálvi hava børn, sum ganga til ymisk frítíðarítriv, men hetta er ikki altíð so. Tað kann vera at tað byrjaði, tá børnini vóru har, men tú sært ofta, at nógvir venjarar og liðleiðarar halda fram, eftir at børnini hjá viðkomandi eru blivin vaksin. Hví tað? Jú, tað er hetta við at fáa nakað afturfyri at geva. At kunna liva eitt lív við góðari samvitsku. Eitt samfelag, sum er somikið lítið sum Føroyar, hevði verið ómetaliga nógv fátækari, um ikki hesi fólk gjørdu tað, sum tey gera. Um alt skuldi verið gjørt upp í pengum ella fyrimunum hjá teimum, sum hjálpa, vildi ikki verið serliga liviligt í okkara landi.


text:
Eins vakrar og Føroyar eru á fjøllum, eru tær úr bilinum. Við fyrimynd í hugtakinum mug shot, har løgreglan tekur myndir av brotsmonnum, fari eg at finna uppá car shot, at taka myndir úr bili av tí, sum strýkur framvið. Bilaskot, fari eg at kalla tað, ein sóskinsdag í august.
Men hvat gera fýra jólamenn úti í Klaksvík, tveir á Stórubryggju og tveir umborð á Jákup B? Klaksvíkingar eru ofta framarlaga, men eitt hálvt ár eftir álmanakkanum, tað visti eg ikki. Grundandi yvir hetta greiða framtak í sjóvinnubýi nummar eitt, koyri eg út eftir Faktorsvegi móti gomlu Norðborg, har Einar Kárasson einaferð lempaði salt, har Sjónám er í dag. Ikki Sjógæti ella Sernám, men Sjónám. Kann verða, at tey, sum í so títt bjóða seg fram at nýbranda og eyðmerkja stovnar og fyritøkur í so títt, hava lætt spæl at vinna pengar. Í so títt. Men úr nýlagda túninum á Sjónámi sæst nú beint inn á fjørðuna og neystini, har vit plagdu at spæla fyri 50 árum síðani. Tað broytist so ikki. Minnið um fjørðuna í Klaksvík.
So norður á Strond, eftir byrgingini um Haraldssund gjøgnum einsporaða tunnilin til Kunoyar. Hinumegin Kalsoyarfjørð er tað sum at síggja bleyta málningin hjá Jákupi Olsen frá 1925 av fjallaoyggjum í kava, men her í hvassari summarsól. Av knortlutu Kunoynni er sjáldsamt at síggja mjúku kontrastina hinumegin við dølunum Miðardalur, Hattardalur, Villingadalur, Ritudalur, Mikladalur og Djúpadalur.
Hesumegin er ikki bleytt, men skorið í stóran, ofta steyrrættan stein, ið sýgur seg niður yvir teg, hvar tú so hyggur upp. Um tað er fjálgt ella hóttandi er upp til áskoðaran. Kanska er hetta júst tað lendið, sum Hitchchock kundi spunnið gandasøgur úr. Suspense-søgur millum fjals og fjørðu, ið aldri eru eintýddar, men altíð draga á bæði.
Av Lendingarvegnum sæst niðan á bygdina og húsini á Kunoyarvegi og í baksýni hómast myrka Urðafjall. Seks av teimum níggju hægstu fjøllinum í landinum eru á Kunoynni. Tey eru øll hægri enn átthundrað metrar. Tí kunnu vit siga, at Kunoyggin er hin hægsta í landinum.
Meðan eg ørandi hugsi um fjallaklintrarar, ið hava ovurhug á hesum fjøllum, og øllum tí, sum stendur upp í loft og kann nemast og takast, hyggi eg burtur og finni okkurt, sum er gott at halda í her niðri á sløttum, meðan bilhurðin enn stendur opin.
Uppi í Viðarlundini, har fleiri ferðafólk hava skorið sær navn, sæst fevnandi fjallarøðin aftur millum trøini, sum var tað the Canadian Rockies.
So eru vit á Viðareiðisvegnum og síggja nýslignu teigarnar við Garð og á Heygum, meðan bilar koyra við hoyggi eftir Hoygarðsvegi í setandi sól.
Allastaðni úr hesum sjónarhorni er undurfult at síggja bygdina, eiðið og Malinsfjall.
Vit eru á skuggasíðuni, tað er nátturatíð, aðrastani kallað after sun, og reyði køksstólurin stendur tómur.
Aftur á Viðareiðisvegnum trúnar Malinsfjall yvir seinasta heimgangandi bilaskoti í dag. Føroyar eru vakrar. Ikki bara á fjøllum, men eisini í bili.


text:
Øll eru ovurfegin, errin og glað stórmeistarans vegna. Talvsamband Føroya, Havnar Telvingarfelag, telvarar, familja og mong onnur fegnast saman við stórmeistaranum og landsliðnum um bragdið í Baku. Og tað er sanniliga nakað at fegnast um.
Í kjalarvørrinum mæla talvserfrøðingur og fyrrverandi formaður, millum annað, til betri hølisviðurskifti. Onnur mæla eisini til betri hølisviðurskifti. Eg eri samdur! Allir telvarar í Føroyum mæla til betri hølisviðurskifti til Havnar Telvingarfelag.
Núverandi høli Havnar Telvingarfelags, “Talvhúsið”, varð tikið í nýtslu í 1970. Henry Olsen, sáli, lat grundstykki og limirnir og sjálvboðin bygdu húsini. Longu 10 ár seinni vóru fukt-trupulleikar – tað var ikki neyðugt at siga hvar ein hevði verið um ein hevði verið eina løtu í Talvhúsinum – lukturin sat í klæðunum dagin eftir. Og soleiðis hevur tað verið síðani. Havnar Telvingarfelag eigur húsini, men orka er ikki til viðlíkahald og tørvin á umvælingum.
Seinastu árini hevur, so at siga, eingin telving verið í Talvhúsinum. Limirnir eru húsvillir og telvingin er farin fram í skúlum í Havn, á Argjum og í Hoyvík. Kappingar og heimadystir í liðkappingini eru har tað er pláss. Søgulig virði eiga einki heim og felagslívið er ikki sum tað var.
Samskiftið hevur verið við mynduleikarnar um trupulleikan, men til fánýtis.
Í 2023 fyllir Havnar Telvingarfelag 100 ár – elsta telvingarfelagið í landinum. Tíðin er búgvin til at Tórshavnar kommuna telvar seg til eina loysn og rættir Havnar Telvingarfelag eina hjálpandi hond nú felagið hevur givið kommununi ein stórmeistara.
Tí ætli eg mær at arbeiða fyri eftir komandi býráðsval.
Jóannes Guttesen, valevni á lista E til býráðsvalið í Tórshavnar kommunu.


text:
Við ”bakara-kassan” hongur stórt skeltið, sum boðar frá hendingini.
Viðkomandi, sum vann 27.425.349 krónur 1. mai í ár, kom tó ongantíð í FK í Hoyvík við vinnaraseðlinum. Telduskipanin veit kortini at siga, at seðilin varð seldur júst har, og tískil hevur FK fingið hetta fína skeltið at hanga upp.
Viðkomandi hevur verið onkra aðrastaðni og váttað seðilin, men enn er einki frætt um, hvør ið hepni vinnarin er. Tað er sannlíkt, at hon ella hann er farin til Danmarkar at fáa váttað sær seðilin.
Í FK í Hoyvík siga tey, at áhugin fyri at keypa Lotto-seðlar har er vaksin nokk so fitt, síðani tað frættist um stóra vinningin.


text:
Komandi ár fer Roger Waters at halda eina rimmar konsert í Danmark
Nær og hvar konsertin verður hildin í Danmark hevur hann ikki latið frætta um, men talan verður altso um eina konsert við fyrrverandi sangaranum, bassspælaranum og sangskrivarum, Roger Waters, sum ætlar at spæla sangir úr teimum fýra Pink Flyd útgávunum, The Dark Side of the Moon (1973), Wish You Were Here (1975) Animals (1977 og The Wall (1979 og sítt seinasta soloalbum, Is This the Life We Really Want, sum varð givið út í juni í ár og sum eisini var hansara fyrsta upptøkualbum hesi 25 árini.
Seinast Roger Waters helt konsert í Danmark var í Parkini 2013.


text:
Vit kunnu í dag avdúka, at Dánjal á Lakjuni hevur gjørt avtalu við ÍF.
Dánjal var ein av berandi kreftunum á liðnum, ið vann silvur heiðursmerki í fjør, men valdi at fara til Leiknir í Íslandi at royna seg. Hann er nú komin heim, og vendir aftur til barndómsfelagið.
Um øll tey neyðugu loyvini koma í rætt lag, kann hann eisini spæla við í Europa League, har hann skjeyt okkara fyrsta mál nakrantíð í móti íslendska KR Reykjavík.
Dánjal hevur spælt 104 dystir og skotið 18 mál í bestu deildini – allar fyri ÍF.
Vit ynskja Dánjal hjartaliga vælheimafturkomnan.
Koyr á, ÍF!!


text:
Líkindini at spæla í Fuglafirði í dag vóru av teimum allarbestu – klárur himmal við vesturskini.
Væl av fólki høvdu leitað sær niðan í Fløtugerð í dag, og viðhaldsfólkið hjá ÍF hevði góðar vónir um dystin, tí ÍF-liðið hevur spælt sera væl teir seinastu dystirnar.
Fyrri hálvleikur var góður og undirhaldandi við vøkrum spæli, hóast ferðin kundi verið meira. Liðini vóru jøvn, kanska byrjaði NSÍ betur, men sum dysturin leið, kom ÍF-liðið rættiliga fyri seg, og áttu, um teir vórðu eitt sindur hepnari at fingið fyrsta málið, tá ið Laval stóð púra fríur í 16 metrinum, men misnýtti møguleikan.
Nakað seinni fekk NSÍ ein gyltan møguleika at fáa mál, men eisini teir misnýttu møguleikan. Fyrri hálvleikur endaði við javnleiki 0-0, ið mundi vera eitt rættvíst úrslit.
Liðini høvdu ikki spælt meira enn fýra minuttir, so fekk NSÍ brotsspark, ið Kristoffur var so óheppin at gera. Málrevurin og úrmælingurin hjá NSÍ, Klæmint Olsen setti bóltin trygt í netið til støðuna 1-0.
Fuglfirðingar fullu ikki í fátt, men hildu fram at stríðast, og so einaferð, tá ið 10 minuttir vóru spældir, eydnaðist Laval at seta bóltin í málið til støðuna 1-1, men linjuverjin hevði flaggið á lofti og boðaði frá at Laval var rangstaddur. ÌF- spælararnir høvdu ilt við at skilja dømingina, men vórðu noyddir at taka hana til eftirtektar.
Fuglfirðingar høvdu nógvar royndir at fáa bóltin í NSÍ-málið, men hepni var ikki við teimum. Tá ið einir 25 minuttit vóru spældir av seinna hálvleiki, varð Kristoffur tikin út, og í hansara stað kom Bogi Reinert.
Sigast skal, at Kristoffur hevði spælt sera væl í hesum dystinum.
Bæði liðini høvdu nógvar málmøguleikar, men NSÍ-liðið var tað hepnara og við at eiga slíkan bóltspælara sum Klæmint, ið megnaði at høvda bóltin í málið til støðuna 2-0, ið var eitt fyrimyndarligt
avrik, varð dysturin avgjørdur.
Í seinna hálvleiki kom Hanus Eliasen inn, og móti endanum av dystinum kom Dánjal Pauli inn, men tað broytti einki.
Fyri triðju ferð í ár tapti ÍF móti NSÍ, men hesaferð ikki nakað stórtap, sum hinar báðar dystirnar.
Næstu ferð spælir ÍF móti Vìkingi í Gøtu. Venjarar okkara, Símun og Jákup, hava nógv at hugsa um, hvat kann gerast betur til tann dystin, tí móti NSÍ vóru okkara menn óhepnir og einstakir veikleikar vóru at síggja, ið mugu rættast ongantíð ov skjótt.
Signar á Brúnni


text:
The Passion of The Christ
The Passion of The Christ er ein amerikanskur filmur um 12 teir seinastu tímarnar av lívi Jesusar. Filmurin hevur fingið sera nógva umrøðu í heimspressuni. Summi eru bergtikin, onnur vónbrotin. Onkur heldur filmin lýsa líðingarsøguna væl, onnur halda, at ov nógv blóð og pína eru í filminum.
Filmurin byrjar í Getsemane urtagarði, har Jesus eftir seinastu kvøldmáltíðina er farin við lærusveinum sínum at biðja.
Her stendur hann ímóti freistingum Satans og verður síðani svikin av Judasi.
Jesus verður síðan leiddur fram fyri rómverska landshøvdingan Pontius Pilatus, sum skjótt varnast, at talan er um politiskar stríðsspurningar, og sendir Jesus til Heródes. Heródes sendir Jesus aftur til Pilatus, sum gevur fólkinum valmøguleikan at leysgeva Jesus ella brotsmannin Barrabas. Fólkið velur Barrabas, og Jesus verður givin upp at verða krossfestur.
Tað er Mel Gibson (føddur 3. januar 1956 í New York), sum bæði hevur skrivað og leikstjórnað filmin, ið hevur elvt til rættiliga øsing millum fólk.
Handritið er skrivað í samstarvi við Benedict Fitzgerald, sum er kendur fyri eitt nú filmarnar, Wise Blood (1979), In Cold Blood (1996), Heart of Darkness (1994) og Zelda (1993).
Allir leikararnir tosa tað málið, sum varð nýtt í tíðini, tá hendingarnar fara fram. Jesus og lærusveinarnir tosa arameiskt, eins og jødarnir. Romarnir tosa latín. Grikst varð eisini tosað har um leiðir, men tá á døgum varð tað vanliga bara nýtt av teimum intellektuellu, og er tí ikki at hoyra í filminum.
Filmurin er tikin upp í Italia. Sjálv krossfestingin varð filmað í vakra býnum, Matera, meðan senan har Judas varð hongdur varð filmað í Craco í sunnara parti av Italiu.
Jerúsalem er í filminum skapaður við eini stórslignari pallmynd og er konstrueraður á vælkenda Cinecitta Studio, sum liggur í útjaðaranum av Rom.
Hetta bergtakandi pallkompleksið, sum kendi pallmeistarin, Francesco Frigeri og set-prýðarin, Carlo Gervasi, hava gjørt, umfatar eisini templið, har rættargongd Jesusar fór fram, garðin, har tær ymisku dómsviðgerðirnar vóru og staðið, har Jesus varð pískaður og píndur.
Høvuðsleiklutin sum Jesus, hevur James Caviezel. Hinir leikararnir eru, Monica Bellucci, Claudia Gerini, Maia Morgenstern, Sergio Rubini.
Við filminum, The Passion of The Christ, hevur Mel Gibson sett eina feita striku undir síni evni sum filmsframleiðari. Eingin vildi geva filmin út, áhugin at fíggja var heldur ikki til staðar, og avgjørt eingin trúði, at hesin filmur kom at vinna so nógvan pening. Men Gibson trúði uppá filmin, sum nú vísir seg at fara at verða ein av størstu eydnufilmunum í søguni.
Um Gibson ikki ristist á hondunum, tá hann skrivaði filmin, so hevur filmurin rist heimin. Tíðindi frættust um tveir prestar, sum kollapsaðu, tá tey sóu filmin. Fleiri eru eisini kropin til krossin og farin til løgregluna fyri at melda áragomul brotsverk.


text:
Ingi Samuelsen
11.10.2017 - 08:07
Fitt av vindi er framvegis kring oyggjarnar í morgun. Sum lesararnir á Portalinum hava varnast, er guli listin við ávaringum frá Landsverki ovast á síðuni langur í morgun, og nógvar av veðurstøðunum boða frá vindi oman fyri 30 metrar um sekundið – á Norðradalsskarði enntá oman fyri 40 m/s.
Strandferðslan boðar eisini frá avlýsingum í morgun. Ternan, ið røkir siglingina um Nólsoyarfjørð hevur, sambært ssl.fo, avlýst túrin av Havnini nú kl. 09.30 og úr Nólsoy kl. 10.30.
Eisini Teistin, ið røkir Skopunarfjørð, avlýsir túrin av Gomlurætt klokkan 11.15. Men hetta er orsaka av trygdararbeiði. Ístaðin verður siglt kl. 12.00.
Sambært dmi.dk verður fitt av vindi í allan dag - hann minkar vindin út móti kvøldinum.


text:
Innskriving av næmingum í 1. fl. skúlaárið 2014/2015 verður í skúlanum á Glyvrum mánadagin 27. jan. 2014 millum klokkan 16.00 og 18.00. Havið dóps- ella navnaseðil við.
24.01.2014
Innskriving til 1. flokk í Glyvra skúla
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík
- Málningaframsýning á Skála
- Ruskplássið í Oyndarfirði stongt
- Kunning um barnaansingargjøld í samband við verkbannið


text:
- Tíðindi, mentan og ítróttur
Undir Beinisvørði
Tak niður
Í tveimum sendingum, fer sjónvarpið at lýsa ein part av Sumbiarbjørgunum. Í fyrru sendingini fara vit við sumbingum í feitilendi og skorar undir Beinisvørði við veðrum og lombum. Farið varð seinast í mai og fyrst í juni mánað, alt eftir veðri og gróðri.
Um somu tíð var eisini vanligt at taka lomvigaregg og í samband við upptøkurnar fingu sumbingar loyvi at ræna einari av gomlu rókunum. Albert Djurhuus og Andreas Thomsen siga frá.
Seinna sendingin, ið hevur heitið "Lundapisur í sesstakki", verður send um eina viku. Zacharias Hammer hevur lagt til rættis.


text:
Páll Heðin í Grund, Klaksvík, SP/f NH-Betong
Sigvør Christiansen, Søldarfjørður, SP/f Heinesen
Jóhan Dávur Højgaard, Toftir, SP/f Byggivirkið KBH,
Høgni Hansen, Toftir, SP/f Byggivirkið KBH
Jón Højgaard, Hvalvík, SP/f TN-Bygging
Ólavur Dalsenni, Klaksvík, SP/f Malltek
Andrias Trygvason Gunnarstein, Klaksvík, SP/f Malltek
Tórdur Beinirsson Vejlstrup Thomasen, Klaksvík, SP/f Malltek
Peter Olaf Chodziuk, Klaksvík, SP/f NH-Betong
Tekniski Skúli í Klaksvík: Nýggir timburmenn
vinna17-04-2017 - 09:30 - Jóanis Nielsen
Fyri páskir vóru nýggju lærlingar til sveinaroynd í timburyrkinum á Tekniska Skúla í Klaksvík. Hetta er sami flokkur, sum í fjør gjørdi bygningslutirnar og setti upp Skúvadalshúsið.Eitt annað sjálvsamt við hesum flokkinum er, at millum næmingarnar var ein kvinna, nevniliga Sigvør Christiansen úr Søldarfirði. Tað verða skjótt 26 ár síðan síðst og tá var Margith S. í Grund einasta gentan í millum húsasmiðirnar. Nú kallast yrkið Timburmaður.


text:
Tað sum vitast kann um Gud liggur teimum jú opið; Gud hevur gjørt teimum tað opinbert. Ósjónliga vera Hansara, bæði æviga kraft og guddómleiki Hansara, sæst frá skapan heimsins; tað skilst av verkum Hansara; tey hava tí onga avsakan (Rómbrævið 1: 19-20)
Youtube: Faroe Apologetik
Sunday, June 5, 2011
Fyrilestur um nútíðar avbjóðingar fyri Kristindómin
Sjálvt innihaldi í fyrilestrinum byggir uppá nakað av tí lesnaði eg í løtuni eri í holt við. Eg havi ætlanir um at skriva nakrar styttri greinar her á blogginum, við atliti til sumt av tí so kom fram undir fyrilestrinum.


text:
Nú sólin legðist á okkum, og á Torginum í SMS er ein ørgynna av góðum enskum bókum at fáa til keyps fyri lítið og lættari enn lætt, og vit njóta bæði veður og skaldskap og hoyra ljóðini í fyrruni treingja seg á: hamarsduk, sagagnell, bilhurr, barnagrátur og látur, fólkasuss, fuglalát og kattamjóm, og fleiri gera seg klár at fara at grilla, so haldi eg, at tað hevði verið gott við onkrum góðum skaldskapi. Nógv er at velja í. Ómetaliga nógv. Tí fari eg at byrja við einum filmi við yrkingum eftir Randi Ward. Filmurin eitur Whipstitches.
Emily Dickinson (1830-86) skrivaði knappar 1.800 yrkingar. Ein teirra eitur “May Flower”. Hon stendur í einari av teimum mongu bókunum, eg keypti á Torginum í SMS í dag.
MAY-FLOWER
Pink, small, and punctual,
Aromatic, low,
Covert in April,
Candid in May,
Dear to the moss,
Known by the knoll,
Next to the robin
In every human soul.
Bold little beauty,
Bedecked with thee,
Nature forswears
Antiquity.
Eg keypti eisini allar yrkingarnar eftir skotska tjóðarskaldið, Robert Burns (1759-96). So hví ikki seta inn her eina av hansara bjørtu.
A Red, Red Rose
O my luve’s like a red, red rose,
That’s newly sprung in June;
O my luve’s like the melodie
That’s sweetly played in tune.
As fair art thou, my bonnie lass,
So deep in luve am I;
And I will luve thee still, my dear,
Till a’ the seas gang dry.
Till a’ the seas gang dry, my dear,
And the rocks melt wi’ the sun:
O I will love thee still, my dear,
While the sands o’ life shall run.
And fare thee weel, my only luve,
And fare thee weel awhile!
And I will come again, my luve,
Though it were ten thousand mile.
Og so til nakað heilt, heilt annað. Her er ein filmur eftir Morten Søndergaard, sum hann kallar Mit hus.
Góðan sólríkan dag.
OMR


text:
Høvdasúpanin er tað gestirnir vilja hava
13-09-2017
- Eg verið ikki 150 ár, so tí velji eg at gevast nú, sigur Poul Rustin, sum hevur rikið matstovuna Muntra í Fuglafirði í 32 ár
Lívið hjá Poul Rustin hevur verið fult av upplivilsum. Hann hevur verið sjómanskokkur í fleiri ár, hann hevur eisini rikið cafeteria á Kambsdali áðrenn hann tók avgerð at keypa matstovuna Muntra í Fuglafirði.
Tað, sum serliga hevur hugtikið kendu gestirnar, sum hava vitjað Muntra og Poul Rustin, er hansara serliga høvdasúpan. Onkur hevur verið so bergtikin av súpanini, at tey hava spurt, og fingið, eitt høvd heim við sær.
Sum limuir í LIONS, hevur Poul Rustin verið við til nógv hjálpararbeiði, og hetta heldur fram nú hann gevst við matstovuarbeiðnum.
Morgunsendingin hevur vitjað Poul Rustin á Muntra.